
ועדת החוקה, חוק ומשפט 
 13/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 586>
 מישיבת ועדת החוקה, חוק ומשפט 
 יום שלישי, י"ט באדר התשע"ב (13 במרץ 2012), שעה 12:00
<סדר היום:>
<הצעת חוק הפטנטים (תיקון מס' 12) (פרסום בקשות פטנט), התשע"א-2011>
נכחו:

<חברי הוועדה:> 
דוד רותם – היו"ר
יצחק הרצוג

אברהם מיכאלי
<מוזמנים:> 
	אסא קלינג
	–
	ראש רשות הפטנטים, משרד המשפטים

	שמרית גולן
	–
	עו"ד ייעוץ וחקיקה, משרד המשפטים

	הווארד פולינר
	–
	ממונה בכיר בתחום הקניין הרוחני, ייעוץ וחקיקה, משרד המשפטים

	בתאור סיטון
	–
	ראש ענף צוער מינהל סחר חוץ, משרד התעשיה, המסחר והתעסוקה

	גלעד נווה
	–
	תחום חקיקה ומחקר משפטי, לשכה משפטית, הכנסת

	נתן סמוך
	–
	עו"ד, משרד הבריאות

	מיכל חכמי
	–
	יו"ר אגודת עורכי הפטנטים

	תמיר אפורי
	–
	עו"ד, איגוד תעשיות האלקטרוניקה

	דוד גילת
	–
	עו"ד ועו"פ, איגוד תעשיות האלקטרוניקה

	זבולון תומר
	–
	חבר הנהלה, התאחדות התעשיינים

	רון תומר
	–
	חבר נשיאות, התאחדות התעשיינים

	גיל תומר
	–
	חבר הנהלה, התאחדות התעשיינים

	יהודה לבנה
	–
	סמנכ"ל קניין רוחני וחקיקה, טבע תעשיות

	גלעד בוק
	–
	עורך דין

	טל בנד
	–
	שותף במשרד

	יאיר זיו
	–
	עו"ד

	ערן ברקת
	–
	עו"ד, פארמה ישראל

	גיא גורצקי
	–
	מנכל, פארמה ישראל

	מאיר פוגטש
	–
	יועץ, פארמה ישראל

	שלמה וקס
	–
	יועץ, פארמה ישראל


<ייעוץ משפטי:>
נעמה מנחמי
<מנהלת הוועדה:>
דורית ואג
<קצרנית פרלמנטרית:>
יפה קרינצה
<הצעת חוק הפטנטים (תיקון מס' 12) (פרסום בקשות פטנט), התשע"א-2011>
<היו"ר דוד רותם:>
בוקר טוב, אני פותח את ישיבת ועדת החוקה, חוק ומשפט בנושא הצעת חוק הפטנטים (תיקון מס' 12) (פרסום בקשות פטנט), התשע"א-2011. אני מקווה שאתם מוכנים לגמור את החוק. 
<נעמה מנחמי:>
נתחיל מהנושאים שנשארו מאתמול. אחד הנושאים שעלו ואני חושבת שהיושב-ראש ביקש שימשיכו להידון היום זה הנושא של סעיף 35, שעניינו התנגדות או הגשת ערעור אחרי מתן פטנט. אתמול הועבר לנו נוסח על-ידי עורך הדין אפורי. אתה רוצה להסביר?
<תמיר אפורי:>
בוקר טוב. הנוסח שהעברתי משקף את הדברים שאמרתי כאן אתמול ושעורך הדין גילת הציג כאן אתמול, והם קשורים להחשה של קצב הטיפול ברוח כל ההחלטות שהתקבלו בכל יתר הנושאים. הסברנו שנוצרת בעיה כאשר יש עיכוב ביצוע אוטומטי סטטוטורי עד לתום הליכי הערעור, גם אחרי שהרשם כבר דן בהתנגדות ודוחה את ההתנגדות ועדיין לא יכול לתת פטנט. הנוסח המוצע בסך הכול משמיט את השלב הערעורי וקובע שלאחר שההתנגדות נדחית בדיון בפני הרשם יינתן פטנט. כמובן שעיכוב ביצוע אפשר לבקש מבית המשפט בשל הערעור, לפי הדינים הרגילים שחלים על עיכוב ביצוע - אם יש לכך הצדקה. 
<היו"ר דוד רותם:>
מה הרציו כשזה חוקק מלכתחילה, שאמר שברגע שהוגש ערעור אז יש עיכוב ביצוע?

<שמרית גולן:>
אני רק רוצה להעיר שמבחינתנו פתיחת הנושא הזה היא מאוד בעייתית. אנחנו לא חושבים שהנושא הזה צריך להידון במסגרת הצעת החוק הזו, וזה גם במענה למה ששאלת עכשיו. זה חלק מהשיטה שלנו – השיטה שלנו היא של התנגדות לפני מתן הפטנט, וחלק מההתנגדות זה גם אפשרות הערעור על ההתנגדות. אם נפתח עכשיו את הסעיף הזה לדיון זה ממש חותר תחת כל השיטה הקיימת ואנחנו חושבים שלא מומלץ לעשות את זה במסגרת הצעת החוק הזו, שגם ככה היה מאוד קשה להגיע בה לאיזונים. אם נפתח את זה, זה יפר את כל האיזונים וזה יפתח מחדש נושאים מאוד מהותיים, של התנגדות לפני ואחרי מתן הפטנט ומה תוקף הפטנט בכל שלב. אז אנחנו מאוד מבקשים שלא לדון בזה. 
<היו"ר דוד רותם:>
בקיצור, אתם אומרים לי שזה עניין חדש. 

<יצחק הרצוג:>
אבל סעיף 35 הקיים מדבר על זה. 
<שמרית גולן:>
אנחנו לא רוצים לגעת בו. 

<יצחק הרצוג:>
אז מה השכלול בהצעה לעומת סעיף 35 הקיים?

<היו"ר דוד רותם:>
שלא יהיה יותר עיכוב ביצוע אוטומטי. 

<שמרית גולן:>
זה אומר שבזמן הערעור לבית המשפט כבר יינתן פטנט. 

<נעמה מנחמי:>
השאלה היא אם אי-אפשר לקבוע ברירת מחדל, אבל לאפשר. 

<היו"ר דוד רותם:>
הם טוענים שזה עניין חדש. אני לא רוצה להעביר את זה. אם אני פותח את זה אני צריך להעביר את זה לוועדת הכנסת. אני לא רוצה. 
<נעמה מנחמי:>
אז לא. 

<שלמה וקס:>
אפשר להתייחס לנושא הזה, אדוני היושב ראש?
<היו"ר דוד רותם:>
לא, כי ברגע שאתה רוצה להתייחס אליו אני צריך להפסיק את הדיון, להעביר את הנושא לוועדת הכנסת שהיא תחליט. 

<שלמה וקס:>
אנחנו עושים שינויים בחוק. 

<היו"ר דוד רותם:>
החליטו לטעון נושא חדש - סמכותם, ובאותו רגע אני מפסיק לדון ומעביר את זה לוועדת הכנסת. ועדת הכנסת - - - 
<יצחק הרצוג:>
השאלה היא למה זה נושא חדש.

<היו"ר דוד רותם:>
כי זה לא חלק מהצעת החוק המקורית. 

<יצחק הרצוג:>
הבנתי. 

<נעמה מנחמי:>
אם לומר את האמת, הרבה דברים בהצעת החוק הם - - - 
<היו"ר דוד רותם:>
הרבה דברים הם כאלה, ואף אחד לא טען נושא חדש. כשטוענים נושא חדש אין לי סמכות לדון. 
<שלמה וקס:>
אני מוכרח להעיר לפרוטוקול, אדוני. משרד המשפטים נוהג לאחרונה באכיפה מנהלתית, כשהוא נותן את הסמכויות לגופים שהם גם המפקחים, הם גם המחוקקים, הם גם המענישים. אנחנו עושים חוק שמשנים אותו, ויש לו בעיה – הוא מזווית ראייה מסוימת והוא לא מתייחס לנושא ההייטק. אם מתקנים חוק, היה ראוי לתקן את זה גם כאן. 

<היו"ר דוד רותם:>
מר וקס, יש לי שאלה אליך: אתה רוצה שאעצור את הדיון ואעביר את זה לוועדת הכנסת? אעביר את זה לוועדת הכנסת.
<שלמה וקס:>
מבחינתי, התשובה היא כן. 

<היו"ר דוד רותם:>
אין בעיה. 

<יצחק הרצוג:>
סליחה, אבל וקס הוא לא חבר ועדה, עם כל הכבוד. אני חושב שהוועדה יכולה להחליט. 

<היו"ר דוד רותם:>
מי שמבקש לראות בזה נושא חדש זה משרד המשפטים. 

<יצחק הרצוג:>
בסדר, אבל אנחנו יכולים להחליט אם אנחנו ממשיכים בדיון או לא. גם משרד המשפטים הוא לא חבר ועדה. 

<היו"ר דוד רותם:>
לא, אבל משרד המשפטים - - 

<יצחק הרצוג:>
- - הוא המדינה, שהביאה את החוק. מי הכניס את הסעיף הזה פנימה?

<שלמה וקס:>
אנחנו ביקשנו. 

<נעמה מנחמי:>
הוא עלה אתמול. אפשר להמשיך לדון ולהשאיר את השאלה של נושא חדש להעלאה לוועדת הכנסת – אם הוועדה מעוניינת. 

<מאיר פוגטש:>
המשמעות היא שאנחנו ממשיכים לדון בחוק?

<נעמה מנחמי:>
אפשר להמשיך לדון ביתר הסעיפים. לגבי הנושא החדש – נעלה את זה - - - 

<מאיר פוגטש:>
אנחנו באמת לא חושבים שצריך להעלות נושא חדש כרגע ולפגוע בכל החוק. 
<היו"ר דוד רותם:>
אתם אמנם המרכז של הדיון הזה, אבל מבחינתו הוא רוצה להעלות את זה. 

<מאיר פוגטש:>
רק רצינו למחות על הפרוצדורות האלה. 

<זבולון תומר:>
לדעתי, אם פותחים את סעיף 35 יש ליצור מערכת איזונים. למשל, לסעיף הזה, ניגוד אינטרסים בין תפקיד - - -  

<היו"ר דוד רותם:>
רבותי, אני לא עוסק בסעיף 35. 

<זבולון תומר:>
בסדר. אני רק אומר שאם מעבירים אז צריך לדעת שנפתחים עוד דברים. 

<היו"ר דוד רותם:>
נחליט אם אנחנו מעבירים את זה לוועדת הכנסת ואז נחליט. 

<יצחק הרצוג:>
אני חושב שמיותר להעלות פה את התיקון הזה לסעיף 35. אם מישהו רוצה לתקוע מקלות בגלגלי החוק הזה, אז יופי. אבל זה מיותר.
<היו"ר דוד רותם:>
יש לנו שתי אפשרויות: אנחנו יכולים להחליט שאנחנו לא מעלים את זה ואז אין טענת נושא חדש וממשיכים את הדיון. 

<יצחק הרצוג:>
נכון. זה מה שאני טוען שצריך לעשות. 

<היו"ר דוד רותם:>
זה מה שאתה חושב שצריך לעשות? אין בעיה. 

<יצחק הרצוג:>
כן, זו דעתי. אצביע אתך.

<היו"ר דוד רותם:>
תצביע אתי?
<יצחק הרצוג:>
כן. אני מצביע שזה לא יעלה, כעמדת המדינה. 

<נעמה מנחמי:>
אקריא מהתקנון, סעיף 85(ב), לגבי טענת נושא חדש: הוצע בוועדה תיקון להצעת חוק וחבר הכנסת, שר או סגן שר בענייני המשרד שבו מכהן טען שהתיקון המוצע חורג מגדר הנושא של הצעת החוק, בסעיף זה – נושא חדש, יביא יושב ראש הוועדה את העניין להכרעת ועדת הכנסת. הושמעה טענת נושא חדש של נציג הממשלה שהשתתף בדיון, לא תידון הטענה בוועדת הכנסת אלא אם כן נטענה בכתב בידי השר או סגן השר כאמור עד המועד שבו נקבע דיון בוועדת הכנסת. 

כלומר, עד לדיון בוועדת הכנסת נצטרך אישור בכתב של השר. 

<יצחק הרצוג:>
אפשר לעקוף את כל זה אם אנחנו מחליטים שלא מעלים עכשיו. 
<היו"ר דוד רותם:>
מכיוון שאנחנו מחליטים לא לדון בתיקון הזה אז אין טענת נושא חדש והעניין נגמר. 

מי בעד הצעתו של חבר הכנסת הרצוג שהנושא לא יתוקן? 
הצבעה 

בעד ההצעה – פה אחד

נגד –  אין

ההצעה נתקבלה. 

<היו"ר דוד רותם:>
אושר פה אחד. תודה רבה. 
<נעמה מנחמי:>
הסעיף הבא הוא סעיף 170, שדנו והתחבטנו בו אתמול. אתמול בערב נשלחו שני נוסחים, שניהם מופיעים בפניכם. אני מציעה שמשרד המשפטים יסביר מה העניין. 

<אסא קלינג:>
מוצע לחזור ללשון המקורית של סעיף 170, שבמקור הוצע לתקן אותו לאור הפרסום של 16א רבתי. סברו שיש מקום להוסיף על הדרך את הפרסום להתנגדויות גם לפי סעיף 16א. לאחר קריאה של כל התוספות לאורך הדרך היו הערות רבות ושונות, ואנחנו סבורים שנכון להשאיר את סעיף 170 במהותו, כפי שהיה לצורך תיקונים פורמליים בלבד, כאשר התיקונים לאחר מתן הפטנט בהחלט פתוחים להתנגדות הציבור, כפי שהיה עד היום. 
כמו כן, להוסיף את סעיף קטן (ה) פשוט כדי להבהיר שתיקונים לאורך מהלך חיי הבקשה בטרם קיבול הפטנט ממילא פתוחים לעיון הציבור מכוח 16א. פשוט להבהיר שהם פתוחים לעיון הציבור אך אינם כפופים להתנגדות. מן הסתם הדברים יעלו בשלב ההתנגדות לקיבול הפטנט, במידה שיוגש. אחרת נוצר מנגנון סבוך שאינו משרת דבר. 

<היו"ר דוד רותם:>
בקיצור, אנחנו הולכים לנוסח השני. 

<נעמה מנחמי:>
נכון, אלא שאני חושבת שגם אתו יש מספר בעיות. 

<רון תומר:>
אפשר, אדוני? תודה. הערה אחת לגבי התיקונים. כשמתפרסמת בקשה ואני - כציבור, כמתנגד או כחברה גנרית – קורא אותה, אני לא יכול לפתוח את התיק כל יום, כל חודש או אפילו שלוש-ארבע פעמים בשנה כדי לגלות שבעל הפטנט ביקש לתקן ולשנות משהו שיכול לשנות את החשיפה שלי אליו. מה שחסר לי בהצעה הזו זה שכאשר ישנה בקשה לתיקון - שתפורסם בצורה מסוימת כדי שהציבור יוכל לראות. יש אלפי בקשות פטנט ואנחנו, כחברות גנריות, תחת ה-watch list שלנו יהיו עשרות, אם לא מאות, פטנטים שנצטרך לראות את מצבם. להטיל עלינו לבדוק באופן שוטף את התיק בכל פעם זה קשה. 
<היו"ר דוד רותם:>
אתה צודק. בוא נאמר ככה: מכם לא צריך לבקש לבדוק שום דבר. למה שאתם תבדקו משהו?
<רון תומר:>
רק כדי לדעת אם תוקן, כדי לדעת אם זה משפיע עלי ולקחת את ההחלטות השיווקיות שלי בהתאם. 

<היו"ר דוד רותם:>
מכיוון שאתה צריך לקבל החלטות שיווקיות, אז תתאמץ ותבדוק. 

<רון תומר:>
הבעיה היא שתיקון בקשת הפטנט יהיה בהתכתבות בין מבקש הפטנט לרשם. 

<היו"ר דוד רותם:>
אבל גם זה יהיה בתוך האתר.
<נעמה מנחמי:>
לא ברור למה לא לפרסם את זה. 

<רון תומר:>
אבל ב-watch list שלי כבר היום יש עשרות, אם לא מאות, פטנטים. תיקי בחינה זה אלפי עמודים. לנסות לחפש את המכתב הבודד שמבקש את תיקון בקשת הפטנט כל פעם – למה לא לפרסם בשורה? 

<היו"ר דוד רותם:>
"הרשם יפרסם באינטרנט הודעה על בקשת תיקון לפי סעיף זה". בבקשה, גברת חכמי. 
<מיכל חכמי:>
אדוני, עם כל הכבוד, בדיעבד, אחרי כל הדיונים שלנו, אני לא מבינה את הצורך בתיקון הסעיף. אני חושבת שיש פה אי-הבנה יסודית בהבנת הבעיות של הסעיף הזה, עם כל הכבוד לכל חבריי ועמיתיי. הסעיף הזה באמת מדבר על תיקונים פורמליים. הוא מדבר בפירוש בסעיף א: כאשר לא נקבעה דרך אחרת בחוק לעשיית התיקון. אנחנו לא מדברים על תיקון בקשת פטנט שנקבע בסעיף 22 או תיקון פטנט שנקבע בסעיף 65. אנחנו מדברים על תיקונים שהם, רובם ככולם, פורמליים לחלוטין. כלומר, אם המזכירה מילאה טופס בקשה ובשם הממציא היא כתבה "יוסף מזרחי" וצריך להיות "משה מזרחי" – זה בערך סוג התיקונים שעליהם אנחנו מדברים. אז ברור שגם דבר זה, שזה עניין של בעלות, יכול לגרור, אבל לא מדובר על תיקונים לבקשה. מדובר על תיקונים פורמליים לחלוטין. כל מה שקורה פה  - סבתי המנוחה היתה אומרת: טלאי על טלאי. אני לא מבינה בשביל מה אנחנו צריכים את התיקון הזה. 
<יצחק הרצוג:>
אני מסכים. זה יוצר מפלצת חקיקתית. 

<אסא קלינג:>
הכוונה היתה למנוע את הטלאי על טלאי. אני מסכים לגמרי עם הגברת חכמי. 
<יצחק הרצוג:>
אז יש פה איזו הצעה שלכם לחילופין. 

<אסא קלינג:>
ההצעה השניה היא הצעה שלנו. 

<נעמה מנחמי:>
ההצעה השניה לסעיף 170 היא לתקן את סעיף (ג) כך שיהיה כתוב: "מיום פרסום הודעה בדבר בקשת התיקון לפי סעיף קטן (ב)". למה אנחנו זקוקים ל"מיום פרסום הודעה"?

<שמרית גולן:>
כי הודעת תיקון תינתן כשמדובר בבקשות שכבר קובלו, ובקשות שטרם קובלו – לא תינתן הודעת תיקון. לכן ברור כאן שההתנגדות ניתנת רק אחרי שבקשה כבר קובלה. 

<רון תומר:>
אני שוב חוזר לסוגיה של ההודעה, כי בהצעה של רשם הפטנטים - - - 
<היו"ר דוד רותם:>
אתה לא חוזר לשום דבר, כי לא קיבלת רשות דיבור. 

<יצחק הרצוג:>
אני רוצה להבין. אמרת "מיום פרסום". לך חשוב שלושה חודשים מיום הפרסום? 

<שמרית גולן:>
מיום פרסום הודעה בדבר בקשת תיקון.

<יצחק הרצוג:>
אז למה זה בהכרח קשור לקיבול?

<שמרית גולן:>
כי הודעה בדבר בקשת תיקון לפי סעיף קטן (ב) מתייחסת להודעה על הבקשה לאחר הפרסום של קיבול בקשת הפטנט, לפי סעיף 26. 
<יצחק הרצוג:>
ואתם גם מציעים את סעיף קטן (ה)?

<שמרית גולן:>
כן. יש לנו שלוש תקופות: אחת היא אחרי מתן הפטנט; השניה היא אחרי קיבול ועד מתן הפטנט – זה המצב הקיים היום. בשני המקרים תינתן הודעה על תיקון, כי בשני המקרים כבר ניתן להגיש התנגדות. אחרי קיבול כבר ניתן להגיש התנגדות, גם אם זה תיקון פורמלי. סעיף (ה) נועד להבהיר שאנחנו מודעים לכך שבקשות לתיקון בקשות פטנט תלויות ועומדות מפורסמות, אבל הן מפורסמות במסגרת התיק הפתוח ולא תינתן עליהן הודעה נפרדת.  

<מיכל חכמי:>
אני חושבת שאם עומדים על זה שצריך להוסיף את סעיף (ה), אז צריך להיות ברור שמדובר בתיקונים אשר, כמו בסעיף (א), לא נקבעה דרך אחרת בחוק לעשיית התיקון. 
<קריאה:>
זה כבר שינוי של החוק כולו. 

<מיכל חכמי:>
גם זה שינוי של החוק כולו. 

<יצחק הרצוג:>
אולי יסבירו לנו. 

<רון תומר:>
אני רוצה להסביר מה מפריע, כמי שחי את היומיום. פורסמה בקשת פטנט, אני יכול להיכנס לאינטרנט להוריד אותה. נניח שחצי שנה אחרי זה בעל הפטנט ביקש לתקן אותה - - -  

<דוד גילת:>
זה לא רלוונטי. 

<רון תומר:>
תן לי להסביר. עדיין הבקשה שנמצאת באינטרנט לפי סעיף 16א תהיה הבקשה בנוסחה המקורי. בתוך תיק הבחינה, של אלפי עמודים, ישנה בקשה לתקן אותה. אם אני הציבור ואני נכנס שנתיים אחר כך, אני מקבל את הנוסח הלא מעודכן ואין לי שום פרסום לדעת שזה תוקן. אם אקרא את תיק הפטנט של 1,000 עמודים, אולי אמצא מכתב עם בקשת תיקון בפנים אבל אני, הציבור, לא מסוגל לעמוד בזה. 

<מיכל חכמי:>
אבל הוא לא ביקש לפי סעיף 170.

<זבולון תומר:>
אז לפי איזה סעיף הוא יכול לבקש את זה?

<מיכל חכמי:>
לפי סעיף 22. 

<יצחק הרצוג:>
יש פה מלחמה על נוסח סעיף שאולי הוא מין בשאינו מינו. אולי נשמע את עורך הדין בנד ואחר כך את עורכי הדין האחרים. לא הבנו מה אתם רוצים מאתנו. 

<טל בנד:>
אני מבין שאומרת גברת חכמי שסעיף 170 משמש אותה ואחרים בדרך כלל לתיקונים טכניים. אבל אנחנו קוראים את סעיף 170, הוא פלטפורמה רחבה לכל תיקון. 
<יצחק הרצוג:>
אבל אתם חיים אתו שנים. 

<טל בנד:>
נכון. אגב, יש החלטות רשם שעשו שימוש ב-170 לתיקונים מהותיים. נכון, גברת חכמי? יש. זאת פלטפורמה - - - 

<יצחק הרצוג:>
אז נשמע את הרשם ונראה מה הוא אומר. 

<מיכל חכמי:>
לא כאשר נקבעה דרך אחרת בחוק לעשות את זה. 
<טל בנד:>
חבר הכנסת הרצוג, זאת פלטפורמה לכל התיקונים, גם תיקונים שהרשם יכול ליזום במסמכים שהוא הוציא, גם תיקונים של אחרת ולכן צריך להיות זהירים אם עושים בו שימוש. זאת הערה אחת. 

הערה שניה לגבי סעיף קטן (ה). משרד המשפטים רוצה להבהיר, אני חושש שזה יפעל כבומרנג כי כל מסמך שבתיק הפטנט פתוח לציבור מרגע שיש 16א. החשש שלי הוא כשאתם כותבים שבקשות פטנט יהיו פתוחות לעיון אז אולי משהו אחר לא פתוח לעיון. הסיכום היה שסעיף 16א פותח את הכול לעיון הציבור. 
<נעמה מנחמי:>
נראה לי שכל התיקון הזה אולי הוא מיותר ועושה יותר בלגן מאשר מועיל. 

<היו"ר דוד רותם:>
אני רוצה לשמוע את הרשם. תגיד לי שאתה לא צריך את הסעיף הזה ולא אתקן אותו ושלום על ישראל. 

<יצחק הרצוג:>
אם יש פה מהות, תגיד לנו. 

<אסא קלינג:>
אני לא סבור שהיה צריך לתקן אותו. 

<יצחק הרצוג:>
תודה רבה. 

<היו"ר דוד רותם:>
אוקיי, הלאה. 

<זבולון תומר:>
רגע, יש לי הערה. אני לא מסוגל להבין מה הבעיה לתת לציבור אינפורמציה שהתבקש תיקון לבקשת פטנט כזו וכזו. אני מצטער, לא מסוגל להבין את זה. 
<היו"ר דוד רותם:>
אומר לי היושב ראש שזה כתוב בסעיף 170(ב).

<מיכל חכמי:>
לא הסעיף הזה. 

<רון תומר:>
מה שכתוב בסעיף 170(ב) זה רק אחרי סעיף 26 ולא אחרי סעיף 16. זה מה שמנסים למחוק. 
<יצחק הרצוג:>
תסביר לנו. נכון שאנחנו נורא לא מבינים מה אנחנו קוראים, אבל בכל זאת, כתוב: בקשת תיקון. 

<רון תומר:>
אבל אחרי 26.

<יצחק הרצוג:>
מה זה 26?

<רון תומר:>
26 זה אחרי שהוא קובל. זה אחרי החמש שנים לא אחרי 18 חודש. בתקופה הזו, בין הפרסום לקיבול, יהיו תיקונים והם לא יפורסמו. 

<מיכל חכמי:>
אני חושבת שמה ששוכחים כל הזמן זה את הסייג: כאשר לא נקבעה דרך אחרת בחוק לעשיית התיקון. כלומר, אנחנו מדברים על בקשות לפי סעיף 170. שום בוחן, וגם לא כבוד הרשם, לא יקבל בקשה לתיקון תביעות לפי סעיף 170.

<היו"ר דוד רותם:>
הרשם, תגיד לי דבר אחד: אתה צריך את התיקון הזה?
<אסא קלינג:>
ציינתי כבר שאיני סבור שיש מקום לתיקון. 

<היו"ר דוד רותם:>
לא צריך לתקן. אז בעצם מה שהם טוענים פה: איך נדע או לא נדע - מה שהם לא ידעו עד היום הם לא ידעו. 

<אסא קלינג:>
אני חושב שצריך להבהיר. מכוח 16א התיקים הולכים להיות פתוחים לעיון הציבור, כל התיק, וזה לא אלפי עמודים. כאשר יוגש מסמך שכותרתו: בקשה לתיקון דבר מה, בין אם זה פורמלי ובין אם זה מהותי - זה יופיע ככותרת בתיק באופן אלקטרוני. 
<יצחק הרצוג:>
אבל הוא אומר שאיך שהוא קורא את הסעיף זה מוגבל רק לאחר חמש השנים. האם אתה קורא את זה כך? 

<אסא קלינג:>
זה לגבי ההתנגדות. 

<יצחק הרצוג:>
דבר אליו. בסוף זה ריב מקצועי. בחיים לא הגשתי בקשה ואני לא יודע על מה אתם מדברים, אני מנסה לראות שלא תהיה תקלה מתחת ידי המחוקק. הוא אומר לך שיש תקלה. אם אתה לא מסכים תגיד לו, אז נדע. 

<אסא קלינג:>
לטעמי אין כאן תקלה. אחרי תיקון החוק הזה כל המידע פתוח באופן מסודר, שזה לא אלפי עמודים אלא יחפש את המילה "תיקון" בתיק ויגיע לכותרת שכוללת את המילה "תיקון" ואז ידע אם היה תיקון. ירצה – יסתכל, לא ירצה – לא יסתכל. 
<נעמה מנחמי:>
האם אתה חושב שצריך להוסיף בסיפא של סעיף (ב): לא יפרסם הודעה לבקשה אלא לאחר פרסום לפי סעיף 16א או לפי סעיף 26?

<אסא קלינג:>
לא. זה היה התיקון המקורי שהוצע. מה שאנחנו אומרים כאן שהצורך בפרסום כאן הוא לשם מתן זכות התנגדות לציבור לאחר שיש קיבול או שניתן הפטנט. כאשר אנחנו בשלב שלפני הקיבול, דהיינו בשלב הבחינה, עד היום לא היה פתוח לעיון הציבור והיום, מכוח 16א רבתי ממילא פתוח לעיון הציבור. אין צורך בהודעה פרטנית לגבי כל מכתב ומכתב שנכנס לתיק. כאן אין צורך בהודעה מאחר שזכות ההתנגדות תהיה בסוף הדרך, בשלב הקיבול, שאז יתייחס גם לעניינים שירצה, במידה שתוקנו לאורך הדרך שלא כדין, לטעמו. 

<היו"ר דוד רותם:>
לא יהיה תיקון בסעיף 170. תודה. 
<נעמה מנחמי:>
סעיף 179, קראנו אותו אתמול וכבר לא היו מחלוקות לגבי הנוסח. עלתה רק שאלה מהותית האם ניתן להגביל את התמלוגים במקרה שבו יתבקשו אורכות על-ידי המבקש. למשרד התמ"ת, ועכשיו גם  למשרד המשפטים, יש עמדה מגובשת בנושא. 
<בתאור סיטון:>
נכון. בדומה לעיכוב הפיצויים בשל אורכות, גם עיכוב בשל יידוע נוגד את נוסח ההסכם עם ארצות-הברית. 

<היו"ר דוד רותם:>
מה זה?

<בתאור סיטון:>
עיכוב הפיצויים, אם אין יידוע המפר, הוא נוגד את נוסח ההסכמים - - - 
<הווארד פולינר:>
היא עונה על actual notice. 

<נעמה מנחמי:>
כן, לא הגדרתי את זה נכון. זה לא רק אורכות אלא גם עלתה השאלה אם נדרשת הודעה ממשית. 

<היו"ר דוד רותם:>
בדקתם, אוקיי. 

<נעמה מנחמי:>
אז אנחנו משאירים את 179 כמו שהוא. 

<קריאה:>
דהיינו, ממשלת ארצות-הברית דורשת מאתנו יותר מאשר אצלם. 

<היו"ר דוד רותם:>
כן. 

<טל בנד:>
לא, ממשלת ארצות-הברית לא דורשת. אנשים פה מקבלים על עצמם את האיום האמריקני. אולי נושיב פה את נציג השגרירות. 
<היו"ר דוד רותם:>
כן, רבותי. כל מה שאתם אמרתם, הכול נכון. זה בסדר גמור. הלאה. 

<נעמה מנחמי:>
רק להבהיר. הטענה שלהם אומרת שאצל האמריקנים יש דרישה ל-actual notice. נכון שההסדר הוא שונה לחלוטין. אולי הווארד יתייחס, אתמול היתה לו עמדה אחרת. 
<היו"ר דוד רותם:>
אתמול היתה לו עמדה הפוכה, הוא בדק את זה. ברגע שאומרים לי: אדוני, זה נוגד את ההסכם עם האמריקנים – אני לא אנגוד את ההסכם עם האמריקנים. לא הייתי חותם עליו מלכתחילה, אבל אחרי שחתמו עליו מקבלים את המלקות. 

<נעמה מנחמי:>
סעיף 188א רבתי – איחוד עילה. 

<היו"ר דוד רותם:>
שאלה לי אליכם רבותי: אני לא רוצה לאשר את הסעיף הזה ולא אאשר אותו. האם הסעיף הזה בוער בעצמותיכם? אז תגישו בקשה לתיקון החוק בנפרד וזה הכול. לא אאשר את הסעיף הזה, הלכת עשיר היא גדולה מדי, לא הספקתי לקרוא אותה כל הלילה, יש את המאמרים של גרוסקופף – הרבה יותר מדי עבודה. אני לא רוצה לאשר את זה בדרך אגב, זה לא סעיף לאישור בדרך אגב. 

<שמרית גולן:>
זה לא משהו שנוסף עכשיו. 

<היו"ר דוד רותם:>
אני יודע שזה לא נוסף עכשיו, אבל אני נתקלתי בו אתמול ואני צריך ללמוד יותר מדי בשביל להחליט לגביו. אז אני מציע שאת הסעיף הזה תגישו בהצעת חוק נפרדת, לתקן את חוק עשיית עושר. 
<יצחק הרצוג:>
יש לזה המון מניעים. החוק שהבאתם נבע ממשא ומתן מדיני כשיש פער מובנה בין שיטת המשפט הישראלית לזרה. פה הכנסתם לנו משהו חדש, שהוא אגבי לכל הנושא של החוק. לבטל פסק דין של בית המשפט העליון - אני לא יודע איך להתמודד עם החומר הזה - - -

<היו"ר דוד רותם:>
הוא – יש לו בעיה עם זה; לי אין בעיה לבטל פסקי דין של בית המשפט העליון. 

<יצחק הרצוג:>
אני יודע, אבל יכול להיות שיש פה צדדים שהם צדדים לתיק. אני אפילו לא יודע. זה נראה לנו לגמרי לא במקום לדחוף לנו את זה ככה, בצורה הזאת. 
<שמרית גולן:>
א', זה היה בתזכיר החוק שפורסם עוד לפני ההסכם עם ארצות-הברית. 
<היו"ר דוד רותם:>
נכון, הכול טוב ויפה. השאלה היא רק - - - 

<שמרית גולן:>
ב', זה לא מבטל את פסק דין עשיר, כי פסק דין אמר שההסדר השלילי בחוק הפטנטים הוא לא מספיק מפורש כדי לא להחיל עליו את עשיית עושר ולא במשפט. ברגע שהמחוקק כותב במפורש שזה לא יחול, אז זה פותר את הלקונה כביכול. 

<היו"ר דוד רותם:>
יש את גרוסקופף ויש בלי סוף סיפורים, השאלה היא האם נוגע לכם לנשמה. האם החוק יהיה פגום? אני יכול לעשות עוד דבר, אני יכול להחליט על פיצול. אם אני מפצל את זה, אז אעשה אחר כך יום עיון. 

<שמרית גולן:>
אם אישור החוק תלוי בזה אז נסכים לפיצול. נשמח אם זה יידון יחד עם הצעת החוק הבאה שתגיע לוועדה. 
<היו"ר דוד רותם:>
איזו הצעת חוק הבאה?

<נעמה מנחמי:>
אחת מהצעות החוק הבאות שמגיעות לוועדה היא התכוונה. 

<שמרית גולן:>
תהיה עוד הצעה בחודשים הקרובים. טוב, בלית ברירה. 

<רון תומר:>
אני רוצה להסביר למה לדעתי זה כן קשור לכל העניין. 

<היו"ר דוד רותם:>
היום לא אדון בזה, החלטתי על פיצול. 
<רון תומר:>
רק שיידע אדוני שזה קשור לאיזונים. 

<היו"ר דוד רותם:>
אין בעיה. כשנגיע לדיון הזה זה ייבדק. 

<נעמה מנחמי:>
נשארו לנו שני סעיפים: סעיף התחילה וסעיף 19א – בחינה על אתר. אני מציעה שנתחיל עם סעיף התחילה בגלל שאני מקווה שהמחלוקות שם יהיו יותר קלות ואז נוכל להתמקד בבחינה על אתר. 

סעיף 19 – תחולה והוראות מעבר. קראנו אותו פעם אחת, התחלנו לדבר עליו. הקושי העיקרי הוא חשש מהצפה של הרבה מאוד בקשות שיפורסמו עכשיו לפי פרסום 18 חודש, מה שהתחיל את המרוץ. משרד המשפטים, מה עמדתכם כרגע?
<שמרית גולן:>
במקור קבענו שהחוק ייכנס לתוקף לגבי בקשות תלויות ועומדות שלושה חודשים לאחר יום התחילה. בעקבות הטענות שהציבור לא יוכל לעמוד בהוראה כזו, בגלל ההצפה של הבקשות, הסכמנו לנוסח שמופיע כיום בנוסח של הוועדה, שזה לפרוש את הבקשות באופן שבכל חודש יפורסמו כ-7,500 בקשות. לפי הכמות הנוכחית זה אומר שתוך כשישה חודשים יפורסמו כל הבקשות התלויות ועומדות. זה נוסח של פשרה, בגלל הטענה של חוסר היכולת של הציבור לעמוד בהוראה. 

<היו"ר דוד רותם:>
זה מה שכתוב אצלנו כהצעת טל בנד. 

<נעמה מנחמי:>
לא, זה אחר כך. מדובר כעת על ההצעה הראשונה, שמדברת על 7,500 בקשות בכל חודש. טל בנד היה רוצה לפרוש את זה ל-18 חודשים במקום חצי שנה. 
<טל בנד:>
נכון, מה שייצר כמות של 2,500 בקשות לחודש בערך. זו כמות ממוצעת של שנה. אנחנו לא יכולים לעמוד בכמות של חמש שנים בחודש, אדוני. אפשר להטיל על הציבור פיצויים רטרואקטיביים סתם, אבל צריך לתת לו אפשרות להתגונן גם. 
<שמרית גולן:>
אנחנו פשוט חוששים שזה חורג יותר מדי מרוח ההסכם עם ארצות-הברית, שבו נאמר שהחוק יחול על בקשות תלויות ועומדות. אנחנו לא רוצים להשהות את התקופה הזו - - - 
<היו"ר דוד רותם:>
הייתם צריכים לבוא עם החוק הזה לפני ההסכם עם ארצות-הברית כדי שנגיד לכם מה לא לחתום. 
<שמרית גולן:>
אם זה היה עוזר. 

<מאיר פוגטש:>
ההסכם נחתם לפני שנתיים. אמרנו בדיון הקודם שאנחנו חושבים שאפשר לפרוש וזה בסדר, אבל 18 חודש נראה לנו זמן לחלוטין לא סביר. לצורך הרצון להגיע לפתרונות פרקטיים ולסגור את זה אנחנו חושבים שכדאי להגיע לפרק זמן סביר, אבל לא 18 חודש. חצי שנה גם היא מעבר להסכם, שלפיו אמור הכול להתפרסם ביום כניסתו של התיקון לתוקפו. 

<אברהם מיכאלי:>
אנחנו עובדים אצל האמריקנים? לא הבנתי. 

<היו"ר דוד רותם:>
כן. 

<אברהם מיכאלי:>
לא. 

<נעמה מנחמי:>
יש הערות, חוץ מההערה הנוגעת לכמות הבקשות בכל חודש? הערה ניסוחית או כל הערה אחרת?

<טל בנד:>
ראשית, קיבלנו את ההצעה. הוועדה שלחה לדבר אתנו, אף אחד לא דיבר אתנו. פניתי למי שמייצג את מר פוגטש, לפי המלצת הוועדה, כדי לנסות להגיע להסכמה ריאלית כאן. התשובה היתה שאם נחזור בנו מבחינה על אתר אז יסכימו. 

לגופם של דברים, בנוסף למגבלה של הבקשות, ביקשנו שבהוראת המעבר, לכל הפחות שם, יסבו את תשומת ליבו של הציבור וייתנו התראה ספציפית על בקשה שהתפרסמה. אני לא חושב שמשרד המשפטים התנגד להיבט הזה, אבל הוא נמצא פה והוא יכול לומר בעצמו. 

<היו"ר דוד רותם:>
הבנתי ממשרד התמ"ת שדרישה כזאת מנוגדת להסכם עם האמריקנים, ואני לא אגרום להפרת הסכם. 

<טל בנד:>
אם כך, אדוני, חבל לתת הוראת מעבר בכלל – שיתפרסמו כל הבקשות בבת אחת. הרי כל דחייה, גם שישה חודשים זה הפרה של ההסכם לפי גישת התמ"ת. האמריקנים ודאי יקבלו בשמחה את העובדה שהועבר החוק, שהוא מתחיל יישום. זה בלתי אפשרי להתמודד עם צונאמי של 45,000 בקשות פטנטים, ואף אחד לא טרח לשאול את האמריקנים אם יש להם בעיה עם העניין הזה. הנציגים הכי קרובים שלהם, שנמצאים כאן, אומרים שהם מוכנים לשישה חודשים. זה לא מספיק. 
<היו"ר דוד רותם:>
מבחינתי אין לאמריקנים נציגים כאן, פרט לנציגים של הממשלה. מי שחושב שהוא מייצג את האמריקנים ימשיך להישאר במחשבה הזו. 
<מיכל חכמי:>
יש לי שאלה לכבוד הרשם. הבקשות שתתפרסמנה, החיפוש לפי סיווג יהיה רך? יהיה אפשר לבודד את אלה שנמצאות בסוג מסוים? כלומר, שכל תחום יוכל לחפש כמות הרבה יותר קטנה של בקשות? זה בשביל לנסות לייעל את העומס הזה, שאין ספק שהוא עומס מאוד גדול. 

<אסא קלינג:>
באפיון הראשוני הנוכחי של מנועי החיפוש - - - 
<אברהם מיכאלי:>
איזו פשרה אפשר לעשות, באמצע, שהאמריקנים לא יכעסו? 
<היו"ר דוד רותם:>
תשאל את התמ"ת ואת משרד המשפטים.

<אברהם מיכאלי:>
הם אמרו את דעתם. שמעת. הם אמרו שישה חודשים. 
<היו"ר דוד רותם:>
ואם מיכאלי רוצה קצת יותר משישה חודשים?

<אברהם מיכאלי:>
כדי שנהפוך את זה לסביר, עם כל ההתחשבות במגבלות שישנן. 

<בתאור סיטון:>
מה שהוחלט בוועדת השרים והוסכם על-ידי הממשלה היה שלושה חודשים, ולכן 7,500 מסמל את ההתפשרות מבחינתנו. 

<שמרית גולן:>
זה אומר שזה שישה חודשים אחרי שלושה חודשים. סך הכול תשעה חודשים ליישום. 

<טל בנד:>
השאלה היא כמה זמן זה נותן, לא כמה זמן ליישום. 

<נעמה מנחמי:>
אקרא את הנוסח, כדי להיות סגורים עליו. "הוראות חוק זה [החוק המתקן] למעט סעיף 2" – שעניינו תיאור תמצית והוא כבר לא רלוונטי ואפשר למחוק את החלק הזה - - - 

<שמרית גולן:>
דיברנו על הוראת תחילה נדחית לגבי סעיף 16א(א) ולגבי האופן המקוון של פרסום המסמכים, אז צריך להוסיף את זה להוראת התחילה. 
<קריאה:>
סליחה, מה אמרת שיימחק?

<נעמה מנחמי:>
מהמילה "למעט" ועד המילה "יחולו", לא כולל את המילה "יחולו", מאחר שאלה שני סעיפים שכבר לא רלוונטיים. סעיף 2 עוסק בתיאור תמצית, שלא הכנסנו, וסעיף 14 עוסק באיחוד העילה, שלא הכנסנו. לכן נקרא את זה כך:

"הוראות חוק זה יחולו יחולו גם על בקשות פטנט שהוגשו וטרם קובלו לפני יום תחילתו של חוק זה (להלן – יום התחילה), ואולם לעניין בקשות כאמור שחלף לגביהן המועד הקובע" – כלומר המועד לפרסום 16א – "לפני יום התחילה [ולעניין בקשות בין-לאומיות שחלף לגביהן מועד הפרסום לפי סעיף 16א(ב) כנוסחו בסעיף 4 לחוק זה - יפרסם הרשם באינטרנט את ההודעה כאמור בסעיף 166א לחוק העיקרי כנוסחו בסעיף 4 לחוק זה, לא יאוחר מתשעה חודשים לאחר יום התחילה, אך לא יפורסמו בחודש אחד יותר מ-7,500 בקשות; לעניין זה, "המועד הקובע" – כהגדרתו בסעיף 16א(ג) לחוק העיקרי כנוסחו בסעיף 4 לחוק זה."
נוסיף, כפי שביקשה שמרית, גם הוראת תחילה לגבי סעיף 16א רבתי לעניין האופן המקוון של הבקשה. 

<אברהם מיכאלי:>
אני רוצה תקופה יותר סבירה. 

<היו"ר דוד רותם:>
אוקיי. רבותי, עשר דקות הפסקה. 

<(הישיבה נפסקה בשעה 12:40 ונתחדשה בשעה 12:50.)>
<היו"ר דוד רותם:>
אני מחדש את הדיון. 
<נעמה מנחמי:>
נגמור את הוראת המעבר. מה הנוסח המוצע על-ידכם?

<שמרית גולן:>
בכפוף לשיקולי נוסח: ואולם לעניין בקשות כאמור שחלף לגביהן המועד הקובע וכו', יחל הרשם לפרסם באינטרנט את ההודעה שלושה חודשים לאחר יום התחילה, בקצב של 7,500 בקשות מדי חודש. אפשר לנסח את זה בצורה יותר טובה, פשוט חבל לבזבז על זה את הזמן. 

<יצחק הרצוג:>
בדיון הקודם הייתם צריכים להציג לנו תוכנית על הפרישה. 

<נעמה מנחמי:>
הוועדה תסמיך אותי לקבוע את הנוסח לגבי הנושא, כשזה יהיה 7,500 בקשות לחודש, החל משלושה חודשים, נכון?
<שמרית גולן:>
כן, מיום התחילה. לגבי סעיף 16א(א) לקבוע שהפתיחה לעיון הציבור באופן מקוון תהיה החל מ-1 ביוני. עד אז המסמכים יהיו פתוחים לעיון הציבור באופן שיורה הרשם. 

<אברהם מיכאלי:>
במה התקופה הזאת משתנה?

<נעמה מנחמי:>
היא לא באמת השתנתה, רק הבהרנו את זה שוב. 

<אברהם מיכאלי:>
אז אני מנסה לפשר משהו, שיהיה הגיוני. אמרתי שאם לא 18 חודש שיהיה 12 חודשים, וזה לא מפר שום הסכם עם האמריקנים. אם הממשלה כבר הגדילה את זה משלושה לתשעה אז אין שום בעיה להגדיל את זה בעוד שלושה חודשים. 

<נעמה מנחמי:>
זה לא עוד שלושה חודשים, זה עוד חצי שנה כי זה שישה חודשים אחרי שלושה. 
<אברהם מיכאלי:>
שלושה ועוד שישה הממשלה כבר אישרה. 

<מיכל חכמי:>
עוד שלושה חודשים זו הקלה גדולה. 

<אברהם מיכאלי:>
נכון. מה אני מבקש? זו לא הפרה עם האמריקנים, זה עניין של ועדת שרים. 

<בתאור סיטון:>
ההסכם עם ארצות-הברית דיבר על פרסום מיידי. 
<אברהם מיכאלי:>
אם אישרתם תשעה תאשרו 12. 18 זה הרבה בשבילכם, את זה הבנתי. 

<בתאור סיטון:>
הסכמנו עם משרד המשפטים על 7,500 בקשות בחודש. 

<אברהם מיכאלי:>
זו לא תורה מסיני, זה חברים ששוקלים פעמיים. אדוני היושב ראש, אני מבקש ללכת על פשרה כזאת כי זה הגיוני. 

<היו"ר דוד רותם:>
אתה רוצה שאעלה את ההצעה שלך? אעלה את ההצעה שלך ונראה מה בוז'י יגיד. 
<יצחק הרצוג:>
צריך לראות מה מעשי מבחינה ארגונית. הוא רוצה לפרוש יותר כי הוא חושב שהם לא יעמדו בעומס. 

<נעמה מנחמי:>
אין בעיה מבחינה ארגונית, הקושי הוא לא ארגוני.

<יהודה לבנה:>
סליחה, על יסוד מה את אומרת את זה?

<היו"ר דוד רותם:>
הוא חושש שעורכי הדין והמתנגדים לא יספיקו לעבוד. 

<נעמה מנחמי:>
זה לא ארגוני של הרשם. 

<יהודה לבנה:>
לא, זה ארגוני של הציבור שצריך לשלם. מה זאת אומרת אין קושי ארגוני?
<אברהם מיכאלי:>
עורכי הדין לא מעניינים אותי. אתה ואני מייצגים את הציבור, אם יש בזה משהו סביר – תגיד אתה שזה סביר, זה הכול. הנה, הבוקר דנו בעורכי דין מחוץ לארץ, אז אולי נייבא עוד כמה עורכי דין מחוץ לארץ. 
<מיכל חכמי:>
יש פה הבדל מאוד משמעותי בין הציבור לבין ציבור עורכי הפטנטים. לגבי ציבור עורכי הפטנטים, קיבלנו פה התחייבות מטעם הרשות שלגבי כל בקשה תישלח הודעה פרטנית, שזה מאוד יקל. אין סימטריה בהקלה כזו לציבור. ברור שזה עומס גדול מאוד. 

<יצחק הרצוג:>
אם ככה, צריך לפרוש. השאלה היא כמה המערכת יכולה לספוג. 

<אסא קלינג:>
אדוני, אני יכול לעלות לאוויר עם כל ה-40,000. מבחינתי, באותה מידה אני יכול להעלות אחד ביום. ברגע שאהיה מוכן, החל מ-1 ביוני, אני יכול להעלות את הכול או בקצב שהוועדה תחליט עבורי. זו נקודה טכנית לחלוטין.
<היו"ר דוד רותם:>
מה שמטריד אותי זה ההסכם עם ארצות-הברית.

<אברהם מיכאלי:>
גם אותי זה מטריד. השאלה היא אם זה קריטי, כמו שתואר פה. 

<יצחק הרצוג:>
שזה לא ייראה מריחה. 

<אברהם מיכאלי:>
אני לא אוהב שמפחידים אותנו. אם יש בזה אמת – אני לא רוצה להפר שום הסכם. 
<בתאור סיטון:>
אם אתם רוצים שנבדוק את הנושא אנחנו יכולים לבדוק. 
<יצחק הרצוג:>
כן. אנחנו רוצים לגמור החוק היום. 

<בתאור סיטון:>
7,500 בקשות – אמנם זה לא ברוח ההסכם באופן מלא, אבל כנראה אפשר יהיה לחיות עם זה. מעבר לזה - - -

<היו"ר דוד רותם:>
אי-אפשר לחיות מעבר לזה? היא אומרת שאי-אפשר. גם אני חושב שתשעה חודשים זה מספיק. 

<רון תומר:>
אדוני, שאלה טכנית. אמר כבוד הרשם שמיוני הוא יוכל להעלות את הפטנטים, השאלה היא אם גם תיקי הבחינה יעלו לאינטרנט. 
<אסא קלינג:>
מה שהתכוונתי זה כל התיקים. אני אעמוד בחובה לפי סעיף 16א. 

<רון תומר:>
ומקובל על אדוני שבמידה שלא תוכל מכל סיבה, טכנית או אחרת, זה יידחה עד שתוכל להעמיד לרשות הציבור? זאת אומרת, זה יהיה תנאי - - - 
<היו"ר דוד רותם:>
לא, זה לא יהיה תנאי. אני לא עושה תנאים בחוק. 

<יצחק הרצוג:>
אם הוא יפשל אז תלך למבקר המדינה. 

<רון תומר:>
זה לא יעזור לי ביומיום. 

<טל בנד:>
אדוני היושב ראש אמר תשעה חודשים, אבל לנו הסבירו שבעצם מתכוונים לשישה ולא לתשעה. 

<היו"ר דוד רותם:>
זה שלושה ושישה. 

<טל בנד:>
בשלושה אנחנו לא רואים כלום. 

<נעמה מנחמי:>
כמה בקשות יש, 40,000? לחלק את זה לשישה זה 6,600. יכול להיות שאפשר לקבוע ככמה בקשות בחודש. אז אם נעשה 6,600 בקשות בחודש - - -
<היו"ר דוד רותם:>
נעמה, זה הנוסח של הסעיף ועם זה כולם יחיו. 

<זבולון תומר:>
כל ה-6,000 האלה, יהיה איזשהו פרסום שיגיד מה הכותרת, שם המבקש וכן הלאה? כמו שיש היום. 
<נעמה מנחמי:>
טוב, אישרנו לא יותר מ-7,500.

<זבולון תומר:>
אבל זו בעיה טכנית עצומה בשבילנו. 
<היו"ר דוד רותם:>
אז תתגברו עליה. 

<זבולון תומר:>
איך? אני לא יכול לקרוא כל כך הרבה, אני צריך אינדקס. 

<היו"ר דוד רותם:>
זה מה שיהיה.

<אסא קלינג:>
הבהרתי בדיונים הקודמים שיהיו כל האמצעים הטכנולוגיים לחפש בכל התיקים שיעלו לאוויר. 

<יצחק הרצוג:>
אסא, אתה היית בתחום. האם אתה חושב שסביר, מבחינת הפרופורציה פר חודש כמות התיקים למשרד עורכי דין? ברמה המקצועית, כבני-אדם שעוסקים בתחום, כולנו מהמקצוע הזה. זה אפשרי או לא? מדברים רק האם זה אמיתי, שהם יוכלו לעמוד בעומס הזה. 
<אסא קלינג:>
אני בהחלט חושב שזה המון עבודה. יחד עם זאת צריך לזכור על מה אנחנו מדברים. אנחנו מדברים על בקשות שמעט מהן הן לפני נקיטת פעולה, שצריך לפעול להתנגדות. הנקודה המרכזית היא הסיכון, שהלקוח נמצא לאור ההוראות של הפיצויים. מתן הודעה ללקוח איפה הוא נמצא, וזו בהחלט עבודה. 

<יהודה לבנה:>
התעשייה המקומית חשופה לנזקים. 
<נעמה מנחמי:>
השאלה היא אם הם יכולים להתגבר על זה או ששולחים אותם למשימה בלתי אפשרית. 

<יצחק הרצוג:>
אדם מקצועי מיומן יספיק לגייס כוח אדם מיומן? זה כולה הוראות מעבר. 
<אסא קלינג:>
אני בהחלט רואה את ההיגיון בקושי שהציפו כאן, זה בהחלט קושי אמיתי. כפי שעורך הדין בנד ציין, 2,500 זו כמות הבקשות בשנה וכאן אנחנו מפילים בחודש פי כמה. המספרים מדברים בעד עצמם, זה בהחלט קושי גדול מאוד שמטילים על ציבור המייצגים. 
<יהודה לבנה:>
קושי וחשיפה לנזק. 

<היו"ר דוד רותם:>
אבל אנחנו מסתבכים עם התמ"ת.

<אברהם מיכאלי:>
אבל הם אומרים שלא.

<היו"ר דוד רותם:>
מי אומר שלא? הרשם לא אומר שלא. 

<אברהם מיכאלי:>
אנחנו מקבלים מהם את הנתונים, אבל כשאני מבקש מהם לחדד, האם זה נכון שזה מפר הסכמים עם ארצות-הברית, לפעמים - - -

<היו"ר דוד רותם:>
את מי אתה שואל? אל תשאל את הרשם, הרשם לא אחראי על ההסכם. 

<אברהם מיכאלי:>
לא הרשם, גם הפקידים לא יכולים להגיד לי שאני מפר. 
<יצחק הרצוג:>
זה לא הפקידים, היא מכירה את ההסכם יותר טוב ממך. היא רק צריכה להגיד לנו האם זה מנוגד להסכם או לא. 
<טל בנד:>
עד היום הם לא טרחו לבדוק עם האמריקנים את השאלה הזאת. 
<היו"ר דוד רותם:>
לא ביקשתי שיבדקו עם האמריקנים. 

<יצחק הרצוג:>
הם גם לא יכולים לבדוק עם האמריקנים, זו צריכה להיות החלטה ישראלית. נציגת התמ"ת, מה את חושבת שצריך לעשות? יש פה בעיה אובייקטיבית – בני-אדם לא יקבלו בלילה אחד יותר תיקים ממה שהיה להם כל החיים. מצד שני, את לא רוצה להיות בהפרה. תגידי לנו מה את חושבת. 
<אברהם מיכאלי:>
אני לא רוצה להפר שום דבר עם האמריקנים. 

<בתאור סיטון:>
עוד שלושה חודשים נשמע לי פשרה הגיונית, אבל לא מעבר לכך. 

<היו"ר דוד רותם:>
מה זה עוד שלושה חודשים?

<נעמה מנחמי:>
זאת אומרת, נעשה את זה בין שלושה ל-12 חודשים, זו תקופת הפרסום. מיום התחילה ובמשך תשעה חודשים מיום התחילה. 
<היו"ר דוד רותם:>
זאת אומרת, שלושה ועוד תשעה. 

<נעמה מנחמי:>
אנחנו מחלקים 40,000 לתשעה, בערך. 

<אסא קלינג:>
אבל מבחינת הלשון, שיצוין: לא יותר מהסכום שאליו תגיעו. פשוט, אם חודש אחד אפרסם רק 5,000, שזו לא תהיה הפרה. 
<נעמה מנחמי:>
בסדר. לא נדרוש ממך להמציא בקשות רק בשביל לפרסם אותן. 
נשאר לנו סעיף 19א – בחינה על אתר. כרגע מוצע לקרוא להקדמת בחינה. התחלנו לקרוא את זה אתמול ולא סיימנו לקרוא. בינתיים קיבלנו הערות, אז אני מציעה שנתחיל לקרוא את זה. 
"הקדמת בחינה 19א. מבקש שיש לו נימוקים סבירים לכך רשאי להגיש לרשם בקשה מנומקת, בצירוף תצהיר לתמיכה בעובדות, לבחינת הבקשה על-אתר; יראו כנימוק סביר, בין היתר, כל אחד מאלה:
(1) גילו המתקדם או מצבו הרפואי של המבקש; (2) הודעה של הרשם בדבר אפשרות להקדים את הבחינה בשל בחינת בקשה מקבילה בתנאים ובמדינות שעליהם הודיע הרשם; (3) אדם אחר התחיל לנצל את האמצאה הנתבעת בתביעה של בקשת הפטנט, ללא רשות מבקש הפטנט, או שקיים חשש מבוסס שהוא יעשה כן."
אני תוהה: האם לא נכון יותר לכתוב "סביר" במקום "מבוסס"?
<אסא קלינג:>
לא, כי הצורך הוא בתצהיר, שיהיה לזה בסיס בעובדות. 
<נעמה מנחמי:>
למה אתם מתכוונים כשאתם אומרים "מבוסס"?

<אסא קלינג:>
שיהיו לפחות ראיות לכאורה באמצעות תצהיר. המבקש שטוען את הדבר יבסס את זה, לפחות על פניו. 

<נעמה מנחמי:>
בתצהיר. זה מבחינתך מבוסס. אוקיי. 

כאן הסתיים הנוסח המוצע על-ידי משרד המשפטים לגבי מבקש. נראה אחר כך שלגבי צד ג' ההצעה היא מאוד-מאוד רחבה וכוללת סעיפי סל. לכן אני שואלת האם אין מקום להכניס לפחות חלקם של סעיפי הסל גם כאן. אני מבינה שכאן יש את "בין היתר" ואולי זה היה השיקול שלכם, אבל יש מין חוסר איזון, במיוחד לאור העובדה שבהרבה מאוד מדינות אנחנו יכולים למצוא בחינה על אתר על-ידי המבקש אבל לא על-ידי צד שלישי, וכאן צד שלישי קיבל הרבה מאוד חופש מבחינת היכולת שלו לבקש, בעוד שהמבקש, שהוא בכלל הבסיס לסעיף הזה, נוסח בצורה מאוד מצמצמת. 

<היו"ר דוד רותם:>
מה המצב בעולם? ספר לנו. 

<גלעד נווה:>
בעקבות בקשה של נעמה עשינו איזושהי בדיקה פנימית לגבי מה שקורה ברחבי העולם. בארצות-הברית, כמו שנכתב במסמכים שהוגשו לוועדה, הבקשה אמורה להיות של מבקש הפטנט ולא של צד שלישי. מעבר לזה, באופן עקרוני הכלל הבסיסי לפי ה-manual של ה-USPTO הוא שלא מקודמות בקשות לבדיקה אלא תחת סייגים מסוימים. אחד הסייגים המרכזיים זה הנושא של בקשה של השירות הציבורי או הממשלה, שזה גם משהו שקיים פה. 

<שמרית גולן:>
כצד ג'?

<גלעד נווה:>
לא, אנחנו מדברים אך ורק על מבקש. בעצם כן - באופן עקרוני, המדינה יכולה להתערב בתהליכים של פטנט. יש מסלול. 
מעבר לזה, יש את הנושא של ייצור עתידי, שם הבקשה מתייחסת למצב שבו למבקש הבקשה יש גם את ההון וגם את המתקנים לייצר. בלי הפטנט הוא בכלל לא יוכל לייצר או עם הפטנט הוא יוכל להגביר את הייצור שלו. במקביל, הוא מתחייב שהייצור ייעשה בארצות-הברית. 

יש לי גם את האופציות במקרה שיש הפרה. כאשר קיים מוצר מפר ונעשתה השוואה מפורשת עם אותו מוצר, ונבדק שחלק מהתביעות של אותו מבקש של בקשת הפטנט באמת חופפות את המוצר המפר, גם שם יש אפשרות לבקש הקדמה. בריאות של המבקש, גיל של המבקש – גם שם יש את האופציות האלה. בקשות שהנושא שלהן הוא איכות הסביבה, אנרגיה, דנ"א בכל מה שקשור בהוספה של אורגניזמים לאורגניזמים אחרים, מוליכות-על, חקר של איידס וסרטן, מלחמה בטרור, דברים שקשורים לביוטכנולוגיה כשהם מוגשים בידי עסקים קטנים ובמצב שמדובר בתהליכים חדשים שכל התביעות לגביהם מוגשות על-ידי אותו בן-אדם. זה לגבי ארצות-הברית.  
מעבר לכך, יש לנו גם באוסטרליה. באוסטרליה גם החוק וגם התקנות שנקבעו מכוחו מאפשרים לשלושה גורמים להתערב בתוך ההליך הזה: למגיש הבקשה, לרשם הפטנטים ולכל אדם. במקרה של מגיש הבקשה, הוא צריך להגיש את זה בתוך תקופה מוגדרת של חמש שנים מהמועד של הגשת בקשת הפטנט. לא הצלחנו למצוא שיש קריטריונים ספציפיים. לפי מה שאנחנו רואים האינטרס הציבורי הוא זה שמנחה האם הבקשה תוקדם או לא. במקרה שמדובר על הרשם, הרשם יכול לזרז כאשר יש אינטרס ציבורי או כאשר הוא רואה שזה חיוני לצורך הכוונה של המבקש עצמו או לצורך בדיקה של בקשות אחרות. יש גם אפשרות של כל אדם, כלומר צד שלישי, שזה יתקבל אך ורק אם הרשם רואה שיש אינטרס ציבורי ואין נסיבות מיוחדות לכך שזה יהיה רצוי. 

בבריטניה יש שלושה מסלולים שמאפשרים לזרז את הבקשות האלה: חיפוש מזורז, בחינה מזורזת או שילוב של חיפוש ובחינה, שזה מסלול של combined search and examination. במקרה של combined search and examination ההגבלה היא עד תשעה חודשים של המערך הזה, אין צורך בנימוק מיוחד בשביל להיכנס לתוך המסלול הזה. לגבי שני המסלולים האחרים – חיפוש מזורז ובחינה מזורזת - יש נימוקים לפי המשרד של רשם הפטנטים הבריטי: כאשר מדובר בטכנולוגיה ירוקה, כאשר מדובר בצורך לפעול כנגד מפר פוטנציאלי או כאשר מדובר במשקיע לפיתוח או נסיבות מוצדקות אחרות – שזה סוג של סעיף סל. 
ביפן יש משהו מאוד דומה לבריטניה. יש שם שני מסלולים מיוחדים: אחד, לגבי בקשות מואצות לחיפוש והשני, בקשות לבחינה מהירה במיוחד. בחיפוש מואצות אנחנו מדברים על אחד מבין הקטגוריות הבאות: המצאה שקשורה למוצר קיים; בקשה בין-לאומית; כאשר המגיש הוא מוסד אקדמי או כאשר המגיש הוא ישות קטנה או בינונית. 
<קריאה:>
זה הכול מטעם המגיש, כן?

<גלעד נווה:>
כן, מטעם המגיש. לא מצאנו שיש שם לגבי צד שלישי. יכול להיות שיש, פשוט החקיקה היפנית היא קצת יותר מסובכת. 
בבקשות שהן במסלול מיוחד ומואץ ביפן זה עובד בצורה קצת שונה. אלה בקשות שבדרך כלל הטיפול בהן הוא הרבה יותר מהיר. הדוגמה שניתנה באתר של רשם הפטנטים היפני דיברה על פחות מחודש עד סיום ההליכים האלה. שם התנאים הם שמדובר באזרח יפני, ההמצאה עתידה להיכנס לשימוש בשנתיים הקרובות או מצויה בשימוש, הוגשה גם במשרד שאינו יפני והבקשה הזהה לא נבדקה, פלוס זה שההגשה עצמה נעשתה באמצעים אלקטרוניים. 
במקביל, גם בעקבות ההערות של האיגוד והפארמה, ניסינו לבדוק במהירות לגבי גרמניה וקנדה. בגרמניה האופציות הן גם של מבקש וגם של צד שלישי, כשהדרישה מצד שלישי היא שהוא לא ישתתף בעקבות הבקשה שלו בהליך שייערך לגבי נושא הפטנט. גם זה מוגבל לתקופה של שבע שנים מהגשת הבקשה לפטנט. לגבי קנדה – שם יש כל אדם או המגיש. לגבי כל אדם זה אם אי-זירוז של הבקשה יפגע בזכויות של אותו אדם. לגבי המגיש – הדרישה היא שההמצאה תהיה קשורה לטכנולוגיה שיכולה לפתור או להקטין בעיות סביבתיות או שימור של משאבים והסביבה. 

<היו"ר דוד רותם:>
תודה. 

<אסא קלינג:>
אם אפשר לחדד לגבי אוסטרליה, התייחסת לאפשרות של צד ג'. ההתערבות של צד ג' באוסטרליה היא אך ורק לאור השיטה שם, מאחר שיש מה שנקרא the third examination, דהיינו שלא בוחנים בחינה מהותית לבקשה צד ג' יכול רק לבקש שתיערך בכלל בחינה של הבקשה בתוך אותן חמש שנים. הוא לא יכול לבקש זירוז של אותה בחינה. כלומר, הוא יכול להניע את התהליך כשהמבקש, מטעמיו הוא, בוחר שלא לעשות זאת. 
<נעמה מנחמי:>
אולי קצת הקדמנו את המאוחר כשהתחלנו לקרוא. בפעם הקודמת שדנו בנושא של בחינה של אתר עלה חשש של האחראית על הבוחנים שהרחבת הנושא של בחינה על אתר תפגע באיכות הבחינה. אתם עדיין סבורים שזה יהיה המצב?

<שמרית גולן:>
ביקשתם מאתנו בדיונים הקודמים לבוא עם עמדה ממשלתית מגובשת. זה דרך משא ומתן, והנוסח שהנחנו בסופו של דבר הוא התוצאה של המשא ומתן, הוא פשרה. מאותה סיבה, העמדה של רשות הפטנטים, שככלל הקדמת הבחינה משבשת את הסדר של בחינת הבקשות לפי הסדר, באה לידי ביטוי בכך שלא הרחבנו את העילות שלגביהן מבקש הפטנט יכול לבקש הקדמה של הבקשה. אבל הוספנו את האפשרות הדי רחבה של צד ג' מכיוון שעמדות חלק ממשרדי הממשלה היו שצריך לאפשר זאת וגם עמדת יושב-ראש הוועדה, למיטב הבנתנו. 
<אסא קלינג:>
אני רק אוסיף ואציין שכמובן שנעשה את כל המאמצים שאיכות הבחינה לעולם לא תיפגע. כמובן שבבקשות מהסוג הזה יצטרך להינתן מענה תקציבי מתאים. 
<ערן ברקת:>
שמענו מהרשם שהמילה "מבוסס" הכוונה לתצהיר. אם כך, המילה "מבוסס" בסעיף (3) מיותרת כי ממילא לפי סעיף (א) יש להביא תצהיר. אם הכוונה היא שיהיה צורך לאשר בתצהיר את העובדות, שיש חשש שאדם אחר מנצל או עלול לעשות כן, אז ההוראה באמת ראויה והיא מופיעה בסעיף (א). להוסיף מעבר לחובה לבסס את הטענות בתצהיר את הדרישה של "מבוסס" יש קושי, ואסביר מדוע. כאשר מבקש פטנט חושד שאדם אחר משתמש בהמצאה שלו, הוא לא בהכרח יכול לדעת. הרי אדם שמפר זכויות של צד שלישי לא מפרסם את זה ברבים. אם נקבע דרישה שצריך לחכות עד שהמוצר המפר יהיה בשוק, שאז כבר באמת יודעים, אנחנו עלולים לגרום נזק בלתי הפיך למבקש הפטנט. לכן מה שנעשה במחשכים – תהליכי ייצור במפעלים של מתחרים – אתה לא יכול לדעת. מספיק שיש חשד, זה צריך להיות נתמך בתצהיר, וזה גם ההסדר היום. מה גם ששמענו בדיונים קודמים שבהסדר היום יש מספר קטן מאוד של בקשות בשנה – אומרים לי 50. יש כמה עשרות של בקשות בשנה, אז אני חושב שאין צורך להחמיר מעבר למצב הקיים היום בנושא היום. 
<היו"ר דוד רותם:>
אני רוצה שיהיה חשש מבוסס. איך יוכיחו את זה לרשם? זו בעיה אחרת. הרשם יצטרך לקבל החלטות. תוגש לו בקשה והוא יצטרך לקבל החלטה אם זה חשש מבוסס או לא. 
<ערן ברקת:>
אתה לא יכול לדעת. שמעת כך או אחרת ממקור כזה או אחר, אתה אומר את זה לרשם, אבל אתה לא יודע. זה שינוי של המצב הקיים לטעמי, כי המצב הקיים היום אומר "נימוקים סבירים", והפרקטיקה מפרשת "נימוקים סבירים" כאשר יש לך מידע על זה שמישהו עלול לנצל את ההמצאה. אם אנחנו אומרים "חשש מבוסס" כשאי-אפשר להוכיח את זה, אנחנו עלולים לשנות את הדין הקיים. לכן אני חושב שדי בזה שיש נימוק סביר, כשיש חשש שצד שלישי עלול להשתמש בהמצאה, וזה ייתמך בתצהיר. כמובן שזה נתון לשיקול דעתו של הרשם,  לא בכל מקרה שמישהו אומר לרשם שיש לו חשד ייעתר לבקשה. 
<טל בנד:>
לגבי החשש המבוסס, אדוני. 

<היו"ר דוד רותם:>
אני לא רוצה לשמוע. כן, בבקשה. 
<מיכל חכמי:>
שמענו ממשרד המשפטים שצמצמו את העילות שבשלן המבקש יכול לבקש. עם זאת, אני תוהה אין מקבילה בסעיף (א) לסעיף (ג)(2), שאומר בשל חלוף הזמן מאז הוגשה הבקשה לרשות או מיום כניסתה באופן בלתי סביר, לרבות ארוך באופן משמעותי ביחס למועד שחלף עד לתחילת בחינתן של בקשות אחרות מאותו סוג. כלומר, יש עיכוב בבחינת הבקשה. המבקש הגיש בקשת פטנט, אני מקווה ורוצה להאמין שהוא רוצה לקבל פטנט, ודחייה כזאת - - -
<היו"ר דוד רותם:>
מכיוון שכתוב "נימוק סביר, בין היתר, כל אחד מאלה" - זו לא רשימה סגורה. זה נכנס בהרבה יותר מ"בין היתר".
<נעמה מנחמי:>
אפשר להגדיר שגם העילות שמנויות בסעיף (ג)(2) עד (5). 

<שמרית גולן:>
אבל אנחנו לא רוצים להרחיב את זה עד כדי כך. 
<נעמה מנחמי:>
למה מבקש פטנט שהבקשה שלו ממתינה כבר חמש ושבע שנים לא יכול לבקש בחינה על אתר?
<שמרית גולן:>
(4) כן, אבל אמרת את כל (ג). 

<יצחק הרצוג:>
זמן סביר, לא? 
<נעמה מנחמי:>
הם מתנגדים להוסיף את (4), (5) ו-(6), שאני ביקשתי להוסיף. 

<יצחק הרצוג:>
(4) הוא הטבעי וההגיוני, זה הנוהל של הרשם היום. על מה הרשם נותן היום בדיקה על אתר? היום אתה נותן בדיקות על אתר, גם בגלל העומס. 

<היו"ר דוד רותם:>
למה לא להוסיף את (5) ו-(6)? זה טובת הציבור ונסיבות מיוחדות המצדיקות, כאשר אתם מחליטים אם זה נסיבות מיוחדות או לא. 

<יצחק הרצוג:>
אני חושב שזה נכון. אני בעד שהרשם יוציא הוראת ביצוע מכוח הסעיף הזה ויידעו מה זה. אין ברירה. 
<אברהם מיכאלי:>
מה זה "טובת הציבור"?

<יצחק הרצוג:>
יכול להיות מצב של איזה גילוי דרמטי מרעיש, שהוא חיוני למדינת ישראל. 

<טל בנד:>
אבל בשביל זה עשו את זה ב-(ג). לבקשת משרד הבריאות עשו להם ב-(ג) את אותו העניין. (א) עוסק במבקש הפטנט. 
<היו"ר דוד רותם:>
(5) ו-(6) יופיעו גם אצל המבקש. דהיינו, טובת הציבור וקיימות נסיבות מיוחדות, כי בסופו של דבר כל הסמכות היא בידי הרשם. 
<טל בנד:>
הוא רוצה את הפטנט כי הוא מופקד על טובת הציבור. 

<היו"ר דוד רותם:>
נכון. אני הגשתי בקשה לפטנט ואני בא לרשם ואומר לו: טובת הציבור היא שתזרז את זה. אני פסול כי אני לא משרד הבריאות?

<אסא קלינג:>
כפי שחבר הכנסת הרצוג ציין, בסופו של דבר זה יהיה בסמכות הרשם. יחד עם זאת, השאלה היא אם לא יהיה כאן מבול. בסופו של דבר, המצאה, על-פי טבעה, היא לטובת הציבור. זה עקרון היסוד שעומד בשיטת הפטנטים. 
<היו"ר דוד רותם:>
אני לא יודע שכל המצאה היא לטובת הציבור. יכולה להיות המצאה לטובתי. 

<נעמה מנחמי:>
מה שאפשר זה לצמצם את (5) ו-(6), המופיע ב-(ג) כ-(3) ו-(4): טובת הציבור אם קיימות נסיבות מיוחדות המצדיקות זאת.  כלומר לאחד אותם יחד. 

<שמרית גולן:>
אם מוסיפים כל כך הרבה סעיפי סל אז צריך למחוק את "בין היתר", כי זה כבר מיותר. 

<יצחק הרצוג:>
נכון, בזה היא צודקת. 

<שמרית גולן:>
אם אנחנו מוסיפים אז אין סיבה לא להוסיף גם את (4), זה רלוונטי גם למבקש. ואחרי התייעצות נוספת, אפשר להשאיר גם את המילים "בין היתר".
<נעמה מנחמי:>
אוקיי, אז אנחנו משאירים את (4), מאחדים את (5) ו-(6) לנסיבה אחת שמצריכה את שניהם ומשאירים את "בין היתר".
 
"(ב) (1) הגיש מבקש בקשה לארכה או להשהיה בבחינת בקשת הפטנט שאותה ביקש לבחון על אתר – תוחזר בקשת הפטנט לבחינה בתור הרגיל". ואני חשבתי שכדאי להוסיף: "אלא אם מצא הרשם כי בקשת הארכה נדרשת מסיבות שלמבקש או לבא כוחו אין שליטה עליהן או יכולת למנוע אותן." כלומר, אם ביקשתי בקשה על אתר, היתה איזושהי ארכה שנדרשתי אליה - - -
<היו"ר דוד רותם:>
דיברנו על זה בפעם האחרונה. למשל, האמא של העורך דין ביפן חולה. 

<שמרית גולן:>
הנוסח ששינית נועד לפתור איזושהי בעיה. אנחנו הצענו סעיף אחד שאומר: הגיש מבקש בקשה לארכה או להשהיה בבחינת בקשת הפטנט שאותה ביקש לבחון על אתר – תוחזר בקשת הפטנט לבחינה בתור הרגיל". והוספנו פסקה (2): על אף האמור בפסקה (1) ובסעיף 164 לחוק, בבחינת בקשת פטנט שהוגשה לגביה בקשה לפי סעיף קטן (ג), לא תינתן למבקש אפשרות להשהיית הבחינה, ולא יינתנו ארכות אלא אם כן שוכנע הרשם שהארכה נדרשת מסיבות שלמבקש או לבא כוחו לא הייתה שליטה עליהן ושלא ניתן היה למנען."
מה נועדה לפתור ההכפפה של (2) ל-(1)? זה נועד למנוע איזשהו תרגיל שבו, תיאורטית, צד ג' יגיש בקשה לבחינה על אתר ואז - - - 

<נעמה מנחמי:>
זה לא במקום שלו. העברתי אותו מקום כי זה פשוט לא במקום הנכון. 

<שמרית גולן:>
צד ג' יגיש בקשה לבחינה על אתר. המבקש לא היה מעוניין בבחינה על אתר, אבל כדי שהבקשה שלו תחזור לתור הרגיל, כלומר לא תיבחן על אתר, הוא יגיש בעצמו בקשה לבחינה על אתר ויבקש ארכה ואז הוא יקבל את המטרה של החזרת הבקשה שלו לתור הרגיל. הניסוח שלנו נועד למנוע את זה. את שינית את הנוסח וכך לא נוספה ההתמודדות עם המצב הזה. 

<נעמה מנחמי:>
בואו נטפל במבקש כשאנחנו מתעסקים בסעיף של המבקש ונטפל בצד ג' כשאנחנו מדברים על הסעיף של צד ג'. סעיף (ב) עושה מעין מיש-מש בין שניהם. בואו נטפל בכל אחד בסעיף שלו. 

<שמרית גולן:>
אבל זה רלוונטי, כי ההוראה שאומרת שזה יחזור לתור הרגיל לא תחול אם היוזמה לבחינה על אתר היתה של צד ג', כי ככה הצד הראשון, הצד של המבקש, יוכל למנוע בחינה על אתר על-ידי זה שהוא עצמו בקשה לארכה, ואז הבקשה שלו תחזור לתור הרגיל, שזה מה שהוא רצה ממילא, כי הבקשה לבחינה על אתר הוגשה על-ידי צד ג'. זה הטעם של הניסוח הזה שלנו. 
<נעמה מנחמי:>
אבל אי-אפשר להבין את זה. אנחנו כן מצפים שאנשים שקוראים את החוק יבינו את החוק. 
<שמרית גולן:>
אני לא מתנגדת להצעה שלך, שעדיין יינתנו ארכות מטעמים קיצוניים, אבל כדאי להוסיף את הפסקה שהוספנו, שאומרת שכשהבחינה היא ליוזמת צד ג' אז צד א' לא יוכל להחזיר את הבקשה שלו לתור הרגיל. כלומר, הוא לא יוכל להשתמש - - -
<נעמה מנחמי:>
זה די ברור. 

<שמרית גולן:>
זה לא ברור מה גובר על מה כי שניהם יכולים להגיש בקשה. 

<נעמה מנחמי:>
אוקיי, אפתור את הנושא הזה אבל לא בניסוח כאן. 

<אסא קלינג:>
אני חושב שהחוק כפי שהוא כרגע עונה על זה כי בסופו של דבר אפשרות מתן ארכה לפי סעיף 164 היא בסמכות הרשם ואם הרשם יראה שיש חשש לניצול לרעה על-ידי המבקש לעשות תרגיל מהסוג הזה הוא יסרב. 

<טל בנד:>
איך הוא יידע שזה ניצול לרעה?

<יצחק הרצוג:>
אדוני היושב ראש, נסמיך את היועצת המשפטית ללטש את הניסוח של הסעיף הזה. 

<מיכל חכמי:>
אני רואה פה בעיה מאוד גדולה. כאשר מבקש מבקש בחינה על אתר, כמו שמר תומר כל הזמן אומר: הוא מתכונן, הוא יודע מה הוא רוצה, הוא מוכן, הכול מוכן לו, הוא יודע מראש. בכל העולם מקובל שאין הארכות מועד כאשר יש בחינה מזורזת והמבקש מתכונן לזה ויודע את זה, הוא מוכן לענות לדוחי בחינה במועד. כאשר כופים עליו את הדבר הזה, לא סביר שיוכל לעבוד בלי הארכות מועד באופן קטגורי. כולם משתדלים להימנע מהארכות מועד, אבל זה לא דבר שהמבקשת מוכנה אליו. כלומר, יש פה ערבוב שבנושא של איך לחיות עם זה אני לא רואה איך הוא אפשרי, כמי שמייצגת. 

<דוד גילת:>
היינו רוצים להוסיף בסוף הסעיף: "אלא אם מצא הרשם כי בקשת הארכה נדרשת מסיבות שלמבקש או לבא כוחו אין שליטה עליהן או יכולת למנוע אותן", ואז להוסיף: או שבנסיבות העניין מוצדק לתת את הארכה. לא צריך למנוע מהרשם שיקול דעת, כי לפעמים יש סיבות מוצדקות. 
<היו"ר דוד רותם:>
מקובל עלי. כן, מר בנד. 
<טל בנד:>
אדוני, כל הצורך בעניין הזה בא כדי להתמודד עם סיטואציה שבה ניתנות כל הזמן עוד ועוד ארכות. יש חוזה רשם שמאפשר לתת עוד ועוד אורכות. לכן משרד המשפטים הציע כאן את הנסיבות המיוחדות שאין עליהן שליטה, שבהן ניתן יהיה לתת אורכה. ההצעה עכשיו היא שאפשר לתת אורכה מתי שרוצים. 
<היו"ר דוד רותם:>
אני סומך על הרשם. 

<נתן סמוך:>
הייתי מציע, גם כתוספת אבל כחלופה למה שמוצע, ששיקול הדעת של הרשם לא יהיה בשאלת ההצדקה, כי ההנחה היא שלכל בקשה ניתן לתת הצדקה, אבל יכול להיות שהרשם צריך להיות משוכנע זה שהבקשה מוגשת מטעמים ענייניים ולא מטעמים זרים. 

<היו"ר דוד רותם:>
זו הכוונה, זה ברור. 

<נעמה מנחמי:>
אנחנו עוברים לבקשה על-ידי צד ג'. 

"(ג) אדם שאינו המבקש, אינו קשור עם המבקש ואינו פועל מטעמו, רשאי להגיש לרשם בקשה מנומקת, בצירוף תצהיר לתמיכה בעובדות, לבחינה על-אתר של בקשה שהתפרסמה לפי סעיף 16א לחוק; יראו כנימוק סביר כל אחד  מאלה:
(1) בחינת  בקשת הפטנט לפי סדר ההגשה עלולה לגרום למגיש הבקשה לבחינה על אתר לפי סעיף קטן זה, העוסק בתחום האמצאה, לדחות פיתוח או ייצור של מוצר או תהליך הנתבע בבקשת הפטנט;" שהוא עצמו הגיש עליה פטנט?
<היו"ר דוד רותם:>
לא, הוא עוד לא הגיש בקשה. הוא עוסק בזה. 

<נעמה מנחמי:>
אנחנו מדברים על - -

<היו"ר דוד רותם:>
- - על יצרן שמייצר משהו. זה לא מוגן בפטנט ומישהו אחר הגיש בקשה לפטנט והוא רוצה שיבדקו את זה כדי שיידע אם הוא הולך להיתבע או לא.  
<נעמה מנחמי:>
בעצם, זה כל אדם. 

<אסא קלינג:>
השימוש במילים: "העוסק בתחום האמצאה" – הוא יצטרך להסביר באמצעות תצהיר שהוא אכן בתחום. בהחלט לא הכוונה לכל מתחרה פוטנציאלי שמוצא חן בעיניו הרעיון. הכוונה להחריג את כלל הציבור, וזה יהיה רק מי שבאמת עוסק בתחום האמצאה. 
<ערן ברקת:>
אני חושב שנכון יהיה לכתוב בסעיף הזה, כמו שעשינו בסעיף (3) קודם, לכתוב שיש חשש סביר או מבוסס, כפי שהשתמשנו שם, שהדבר הזה ידחה כי כל אחד יכול להגיד שיש לו תוכניות ובדרך הזאת להקדים את הבקשה. לכן אני חושב שצריך לנהוג שוויון בשני הסעיפים. זו הערה ראשונה. 
הערה שניה - תראו מה קורה כאן. בעל הפטנט הגיש בקשת פטנט והוא רוצה ודאות. כמו הציבור, גם הוא רוצה ודאות אם יש לו פטנט או אין לו פטנט. הוא עלול, וזה קורה בחיים, לדחות את תחילת הייצור של המוצר שלו עד שהוא יידע אם יש לו פטנט או לא. אז באים ואומרים כך: מבקש הפטנט, זה שרוצה ודאות ורוצה לדעת אם הוא יכול להתחיל לייצר או לא, הוא לא יכול לבקש להקדים את הבחינה. לעומת זה, צד שלישי כן יכול. מה ההיגיון בזה? אני חושב שהסעיף זה צריך לחול באותה מידה גם על מבקשי פטנט וגם על צדדים שלישיים. אם יש חשש מבוסס שהדבר הזה ימנע פעילות כלכלית תעשייתית - ושמענו ממרכז המחקר והמידע של הכנסת שזה גם הדין בארצות-הברית – אם הולך להיות ייצור זו עילה להקדמת הבחינה. לכן אני חושב שהסעיף הזה צריך לחול בשני המקרים. 
<שמרית גולן:>
אבל מה מונע ממגיש הבקשה לנצל את - - - ?

<ערן ברקת:>
הוא יכול להגיש בקשה, אבל לא חייבים לאשר אותה. 

<קריאה:>
ממתי צריך פטנט בשביל לייצר?

<נעמה מנחמי:>
הוא אומר שאת סעיף (1) הוא היה רוצה להחיל גם על מבקש ולא רק על צד ג'. 

<שמרית גולן:>
שום דבר לא מונע מבעל הבקשה להתחיל לייצר עוד לפני שהוא מקבל פטנט. 

<ערן ברקת:>
מעבר לאמצאה, הפטנט נועד לא רק להשקעה בזה שהאמצאה תהיה לו ביד, אלא גם לפתח אותה ולהשקיע. זאת המטרה של הפטנט. לכן, לפני שאדם משקיע הון תועפות בהכנסת המוצר לשוק הוא רוצה לדעת אם יש לו פטנט או לא. אני לא רואה היגיון להעדיף דווקא צד שלישי על פני האינטרס של מבקש הבקשה. 
<נעמה מנחמי:>
הוועדה לא קיבלה, אבל אשלב בנוסח את הבקשה של הוועדה לחשש מבוסס.  אז נכתוב משהו בסגנון של: בחינת בקשת הפטנט וסדר ההגשה יוצר חשש מבוסס כי דחיית הבחינה תגרום למגיש הבקשה לבחינה על אתר לפי סעיף זה לדחות פיתוח או ייצור וכו'. 

<יצחק הרצוג:>
לא צריך לבקש שהרשם יוציא הוראות או נוהל?

<נעמה מנחמי:>
הוא יכול להוציא. 

<יצחק הרצוג:>
זה לא כתוב בחוק? נוהל הגשת בקשה על אתר. 

<נעמה מנחמי:>
יש לו כבר היום.

"(2) חלוף הזמן מאז הוגשה הבקשה לרשות לפי סעיף 15 לחוק או מיום כניסתה לשלב הלאומי לפי סעיף 48ד לחוק ארוך באופן בלתי סביר, לרבות ארוך באופן משמעותי ביחס למועד שחלף עד לתחילת בחינתן של בקשות אחרות מאותו סוג;" את זה קראנו כבר קודם לכן. 

את (3) ו-(4) נאחד: "טובת הציבור, אם קיימות נסיבות מיוחדות המצדיקות זאת."
<שמרית גולן:>
יש כאן קצת הבדל ביחס. 

<נעמה מנחמי:>
את חושבת שכן צריך להפריד?

<שמרית גולן:>
כן. 

<נעמה מנחמי:>
למה צריך להפריד?

<שמרית גולן:>
א', כאן מחקנו את "בין היתר". ב', "נסיבות מיוחדות של טובת הציבור" זה הרבה יותר מצומצם. 

<נעמה מנחמי:>
אז אולי נשאיר גם שם בשני סעיפים? לא הבנתי את השוני ביניהם.
<יהודה לבנה:>
למה בהתחלה כן "בין היתר" ופה לא?

<היו"ר דוד רותם:>
השאלה האם אני לא צריך להכניס פה את רשויות הממשלה כסעיף נפרד, לתת עדיפות לרשויות הממשלה.
<שמרית גולן:>
אם לרשויות הממשלה יש אינטרס של טובת הציבור הן יכולות להגיש לפי הסעיף הזה. אנחנו לא מחוקקים רק בשביל עצמנו. משרד הבריאות מסופק מהנוסח הנוכחי, כששתי העילות האלה נפרדות. זה מספיק רחב. 
<נעמה מנחמי:>
אז נשאיר אותן שם נפרדות וכאן נפרדות וזהו. זה כל כך רחב שלא ברור לי מה זה לא מכיל. 

<טל בנד:>
שמענו כרגע הערה על הצורך בשוויון בין שני הצדדים. 

<היו"ר דוד רותם:>
לא, לא, אני כבר המשכתי. למה אתה חוזר אחורה? הסכמתי לקבל את טענת השוויון. 

<טל בנד:>
אדוני לקח את העילות שלנו והכניס לצד של מבקש הפטנט. אבל עכשיו אני מדבר על הסעיף הנוכחי, ובסעיף הנוכחי מחקו את "בין היתר". אז צד אחד יש לו רשימה פתוחה של עילות, מאיזושהי סיבה אחרי שיצרו שוויון בעילות, אצלנו הרשימה היא סגורה. למה?
<שמרית גולן:>
לגבי המבקש - כשאיחדנו את העילות של טובת הציבור ונסיבות מיוחדות זה יצר משהו יותר מצומצם ולכן יש מקום להשאיר את "בין היתר". כאן דיברנו על עילות נפרדות. "נסיבות מיוחדות" זה כל כך רחב שלא צריך את "בין היתר". אפשר לעשות את זה בדיוק אותו דבר – אם מחליטים לעשות את העילות אותו דבר, אז "בין היתר" - - - 
<יצחק הרצוג:>
לדעתי זה צריך להיות תמונת מראה לכאן ולכאן. 

<היו"ר דוד רותם:>
בינתיים זה נשאר כמות שהוא, בלי "בין היתר".

<יצחק הרצוג:>
האם לא לחבר גם כאן?

<היו"ר דוד רותם:>
(3) ו-(4) לא לחבר. 

<יצחק הרצוג:>
למה לא? זה מייצר שתי עילות ענקיות, זה לא סביר. 

<היו"ר דוד רותם:>
אני מייצר שתי עילות כי פה זה הציבור. יש לי סל בריאות ואני צריך גם לדאוג לציבור. 

<נעמה מנחמי:>
דווקא נראה לי שתרופות גנריות נכנסות די יפה גם אם אתה מאחד את (3) ו-(4). 

<יצחק הרצוג:>
בדיוק. אתה אומר "טובת הציבור" ו"נסיבות מיוחדות", הן הולכות יחד. 

<היו"ר דוד רותם:>
מה הנסיבות המיוחדות?

<יצחק הרצוג:>
שיש צורך דחוף לבריאות הציבור. 

<היו"ר דוד רותם:>
אין מגיפה עכשיו. 

<נעמה מנחמי:>
הן נכנסות ב-(1).

<מאיר פוגטש:>
תרופות גנריות נכנסות לנושא של האפשרות למנוע ממני להיכנס לשוק בעילה הקודמת. זאת אומרת, תרופות גנריות מכוסות פה בכל צורה.  

<יצחק הרצוג:>
אני חושב שזה שתי עילות סבירות שמחוברות יחד. 

<היו"ר דוד רותם:>
אוקיי, אז תחברי. מה משרד הבריאות רוצה?
<נתן סמוך:>
לנו יש פחות התנגדות להרחבת העילות שבסעיף של מגיש הבקשה ויותר קושי עם צמצום העילות בנושא של צד שלישי. לנו אין קושי עם זה שירחיבו את העילות של מגיש הבקשה, ובלבד שלא יהיה איזשהו ביטוי לצמצום בבקשות של צד שלישי, ואנחנו חוששים שאיחוד העילות יוביל בסופו של דבר - - - 
<היו"ר דוד רותם:>
הבנתי אותך. תפרידי גם שם, שזה יהיה שניים: טובת הציבור ונסיבות מיוחדות. 

<יצחק הרצוג:>
זה אומר שזה יעקר את כל הסעיף הזה. אתה מייצר פה פלטפורמה מטורפת. 

<רון תומר:>
אחת הסיבות היתה לאפשר לציבור לבחון מאה בחינות. אם פותחים את זה רחב גם למבקש יקרה באמת מה שהרשם מתריע בפניו, שיהיו מאות אם לא יותר בקשות על אתר בשנה של המבקשים, שירצו את הבחינה מהר, ובסוף את אותו  - - - 

<היו"ר דוד רותם:>
האגרה תהיה כל כך גבוהה - - -
<רון תומר:>
האגרה הגבוהה למבקש הפטנט לא תפחיד אותו כי המונופול שווה הרבה יותר מכל אגרה. 

<יצחק הרצוג:>
זו תהיה תמונת מראה, לדעתי. 
<רון תומר:>
אבל אז יהיו מיליון בחינות על אתר ובסוף לקחנו את הפקק והעברנו אותו קדימה והציבור לא יוכל לבקש בחינה אמיתית על אתר. 
<נעמה מנחמי:>
"(ד) בקשה כאמור בסעיף קטן (א) או (ג) תוגש ללשכה בצירוף האגרה שנקבעה, ותכלול את שם מגיש הבקשה ומען למסירת מסמכים בישראל."
<שמרית גולן:>
אני רוצה להסביר שפירקנו את זה לאגרה דו-שלבית. זו אגרה כדי לבדוק אם הבקשה עונה בתנאים כדי להיבחן על אתר, מאוחר יותר יש אגרה תמורת הבחינה על אתר עצמה. 

<נעמה מנחמי:>
"(ה) מצא הרשם כי התקיימו התנאים האמורים בסעיף קטן (א) או (ג), תיערך הבחינה סמוך ככל האפשר למועד הגשתה של הבקשה לבחינה על אתר,  בכפוף לתשלום האגרה שנקבעה עבור בחינה על-אתר לפי סעיפים (א) או (ג), לפי העניין, למעט סעיפים (א)(1) ו-(א)(2), ובלבד שאם הייתה הבקשה בקשה בין-לאומית, לא תחל הבחינה בטרם חלפו 30 חודשים מיום הגשת הבקשה או מתאריך הבקשה הקודמת, אם התבקש דין קדימה;"
<זבולון תומר:>
המוקדם ביניהם או לא?

<מיכל חכמי:>
מה זה "אם היתה הבקשה בקשה בין-לאומית"? 

<שמרית גולן:>
בקשה בין-לאומית שנכנסה לשלב הלאומי. 

<נעמה מנחמי:>
לפני כן, אני רוצה להסב את תשומת ליבכם שאין כאן שיקול דעת לרשם. כתוב: "מצא הרשם כי התקיימו התנאים" – כלומר, אם התקיימו התנאים הוא חייב לעשות את זה. 

<היו"ר דוד רותם:>
זה שיקול הדעת שלו, אם התקיימו התנאים או לא התקיימו התנאים. 

<זבולון תומר:>
לגבי המועדים, זה לפי המוקדם?

<נעמה מנחמי:>
רק רציתי להבהיר שאין שיקול דעת לרשם. מרגע שהוא החליט שמתקיימים התנאים הוא חייב לערוך את הבחינה. שיקול הדעת שלו הוא מצומצם יחסית. 

אני ממשיכה לקרוא. "בחינת הבקשה תבוצע במהירות האפשרית".

<זבולון תומר:>
לגבי המועדים, זה 30 חודש או 18 חודש לפי המוקדם?

<נעמה מנחמי:>
(א)(1) ו-(א)(2) פטורים מאגרה. מה לגבי טובת הציבור וכו'? תהיה אגרה, בלי אגרה?

<יצחק הרצוג:>
חייבת להיות אגרה מיוחדת. 

<אסא קלינג:>
הרעיון היה שהסכר לסעיפים הללו תהיה האגרה. 

<יצחק הרצוג:>
חייבת להיות אגרה, איזו שאלה. אני חושבת שחבר הכנסת רותם רצה את זה מהיום הראשון – חייבת להיות אגרה מיוחדת לדבר הזה, אחרת תהיה כל היום רק עם בקשות על אתר. זה לא הגיוני בכלל. 
<אסא קלינג:>
או שהכול יהיה בחינות על אתר ולכן יהיה אותו תור לכולם. 

<זבולון תומר:>
מישהו מוכן להסביר על המועדים?

<שמרית גולן:>
אם אני מבינה נכון, השאלה שלך היא אם יש גם בקשה בין-לאומית - - - 
<זבולון תומר:>
יש בקשת בכורה, יש בקשה ל-PCT. בקשת ה-PCT גם הולכת לפי בקשת בכורה. השאלה מתי נכנס כאן ה-18 וה-30.

<שמרית גולן:>
זה יהיה 30 חודשים מתאריך הבכורה. כלומר, אם זה הוגש במקור כבקשת PCT - - - 
<זבולון תומר:>
בדיוק, זה צריך להיות 30 חודשים מבקשת הבכורה.  

<ערן ברקת:>
כתוב: או מתאריך הבקשה הקודמת, אם התבקש - - -

<זבולון תומר:>
מיום הגשת הבקשה לא מיום בקשת הבכורה. 

<היו"ר דוד רותם:>
או מתאריך הבקשה הקודמת. 

<זבולון תומר:>
המוקדם ביותר?

<שמרית גולן:>
אם זה הוגש רק כ-PCT אז זה רק תאריך הגשת הבקשה. 

<היו"ר דוד רותם:>
לפי המוקדם יותר. אפשר לרשום את זה. 

<נעמה מנחמי:>
העברתי את מה שהיה קודם לכן (2) ל-(ו), אז נראה איך זה משתלב. 
"(ו) על אף האמור בסעיף 164 לחוק, בבחינת בקשת פטנט שהוגשה לגביה בקשה לפי סעיף קטן (ג), לא תינתן למבקש אפשרות להשהיית הבחינה, ולא יינתנו ארכות אלא אם כן שוכנע הרשם שהארכה נדרשת מסיבות שלמבקש או לבא כוחו לא הייתה שליטה עליהן ושלא ניתן היה למנען [או שאי מתן הארכה עלול לגרום למבקש הפטנט אי צדק]."
<ערן ברקת:>
אפשר לנסח כמו ב-(ב). הרי ב-(ב) כבר הוספנו איזה תיקון קטן, אפשר לשים אותו פה. זה בדיוק אותו עניין, אפילו ביתר שאת. 
<טל בנד:>
זה מנטרל את הבחינה על אתר ממגבלות זמן. אם אדוני נותן להם כארט בלנש לאורכות לא עשינו כלום. 

<ערן ברקת:>
כבר אמרנו שאנחנו סומכים על הרשם. 

<היו"ר דוד רותם:>
אמרתי שאני סומך על הרשם, וגם אם תחזרו על העניין הזה עוד שלוש פעמים זה לא יעזור. 
<נעמה מנחמי:>
שמרית, מה את אומרת על (ו)?

<שמרית גולן:>
אם את לא מקבלת את ההצעה שלנו ל-(ב)(2) אז צריך להכפיף את (ב). כלומר, לכתוב: על אף האמור בסעיף קטן (ב) ובסעיף 164 לחוק". לגבי מוצדקות או לא מוצדקות – זה לא בנוסח שלנו. לדעתנו זה מרחיב, אבל אם זה התקבל קודם אז זה יהיה אותו דבר. 
<נתן סמוך:>
הנוסח האחרון שקראת היה מצמצם יותר ויכול להיות שכדאי לאמץ אותו אחורה. אז מה היה הנוסח?
<נעמה מנחמי:>
הנוסח שהצעתי היה: או שאי-מתן הארכה עלול לגרום למבקש הפטנט אי-צדק. בעוד שקודם לכן קבענו: או שבנסיבות העניין - - - 

<יצחק הרצוג:>
מה הבעיה? מה הדילמה? אתם לא יכולים לנהל את עולם הפטנטים. הוא עולם עצמאי ולא תלוי בעולם הבריאות. 
<נתן סמוך:>
זה בוודאי נכון, שיקול הדעת הוא עדיין של הוועדה. ההנחה היא שכל בקשה כזאת יש לה הצדקה. מה שמעורר חשש ביחס לאי-ההצדקה זה השלב שבו היא מוגשת. השלב שבו היא מוגשת מעורר חשש שלמרות שניתן לייחס לה הצדקה עניינית, היא בכל זאת מוגשת מטעמים בלתי עניינים, של רצון לעכב. לכן יכול להיות שנכון, גם אם מוסיפים בסופו של דבר עילה, להוסיף אותה בצורה יותר מצומצמת. הנושא של אי-צדק נראה אולי נכון יותר – אגב, זה שכפול של הצעה של היועצת המשפטית לוועדה - מקיומם של טעמים עניינים בכלל. 
<טל בנד:>
אדוני, אין מבחן של צדק או אי-צדק לארכה. מאיפה זה בא?
<נעמה מנחמי:>
אוקיי, אז נכתוב שבנסיבות העניין מוצדק לתת את הארכה. 
<יצחק הרצוג:>
מוצדק לתת את הארכה, ושהוא ינמק את זה. 

<נעמה מנחמי:>
"(ז) קובלה בקשה שנבחנה כאמור, יצוין דבר בחינתה בפרסום לפי סעיף 26 לחוק ובפנקס, וכן יצוינו תאריך עריכת הבחינה ותאריך ומספר הבקשה מאותו סוג, על פי הסיווג הנהוג בלשכה, שנבחנה בתכוף לפני הבחינה המוקדמת לפי סעיף זה."
<שמרית גולן:>
זה יכול כבר להיות ברָשות, אני חושבת שתיקנו את זה כבר בחוק. זה מועתק מהתקנות. 

<נעמה מנחמי:>
בסדר. "(ח) אין בהוראת סעיף זה לגרוע מסמכות הרשם או בוחן לפי סעיף 19." מה זה סעיף 19?
<שמרית גולן:>
בקשות קודמות, כשיש בקשה קודמת דומה או זהה. 

<יצחק הרצוג:>
אני בעד להסמיך את נעמה ללטש את החוק, שהוא יהיה קוהרנטי לגמרי. 

<היו"ר דוד רותם:>
בסדר. מי בעד? מי נגד?

הצבעה 

בעד – פה אחד

נגד – אין

הצעת החוק נתקבלה. 

<היו"ר דוד רותם:>
תודה, נתקבל פה אחד. 

<יצחק הרצוג:>
זה עובר לקריאה שניה ושלישית? בשעה טובה. 

<היו"ר דוד רותם:>
תודה, רבותי, הישיבה נעולה. 

<הישיבה ננעלה בשעה 13:45.>
